Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ευρωπαϊκή τυποποίηση και την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/105/ΕΚ και 2009/23/ΕΚ του Ευρωπαϊκού Κοινοβουλίου και του Συμβουλίου /* COM/2011/0315 τελικό */





ΑΙΤΙΟΛΟΓΙΚΗ ΕΚΘΕΣΗ 1. Πλαισιο της προτασησ · Αιτιολόγηση και στόχοι της πρότασης Η ευρωπαϊκή τυποποίηση είναι το αποτέλεσμα της οικειοθελούς συνεργασίας μεταξύ της βιομηχανίας, των δημόσιων αρχών και άλλων ενδιαφερομένων που συνεργάζονται στο πλαίσιο ενός συστήματος ανοικτού χαρακτήρα, το οποίο βασίζεται στη διαφάνεια και τη συναίνεση. Για την ευρωπαϊκή βιομηχανία, τα πρότυπα συνοψίζουν τη βέλτιστη πρακτική σε έναν συγκεκριμένο τομέα, γιατί συμπυκνώνουν τη συλλογική πείρα των συμμετεχόντων παραγόντων. Στο μέλλον, η ευρωπαϊκή τυποποίηση θα διαδραματίσει καίριο ρόλο σε πολλούς και ποικίλους τομείς, περισσότερους απ’ ό,τι σήμερα: από τη στήριξη της ευρωπαϊκής ανταγωνιστικότητας, την προστασία των καταναλωτών και την καλύτερη πρόσβαση των αναπήρων και των ηλικιωμένων έως την αντιμετώπιση της κλιματικής αλλαγής. Για να υπάρξει γρήγορη ανταπόκριση στις μεταβαλλόμενες ανάγκες κάθε τομέα, θα απαιτηθεί ένα συνολικό, σφαιρικό, αποτελεσματικό και τεχνικώς επικαιροποιημένο ευρωπαϊκό σύστημα τυποποίησης. Αυτό το σύστημα θα βασίζεται στα δυνατά σημεία του υφιστάμενου συστήματος, αλλά θα πρέπει επίσης να είναι ευέλικτο και να αντιμετωπίζει τις μελλοντικές προκλήσεις μόλις εμφανιστούν. Η Επιτροπή, στη στρατηγική της «Ευρώπη 2020» για έξυπνη, διατηρήσιμη και χωρίς αποκλεισμούς ανάπτυξη [COM(2010) 2020], επισήμανε την ανάγκη να βελτιωθεί η μέθοδος κατάρτισης προτύπων και η χρήση των προτύπων στην Ευρώπη ως μοχλός στα ευρωπαϊκά και διεθνή πρότυπα υπέρ της μακροπρόθεσμης ανταγωνιστικότητας της ευρωπαϊκής βιομηχανίας αλλά και για την επίτευξη σημαντικών στόχων πολιτικής σε τομείς όπως η ηλεκτρονική διακυβέρνηση, η ηλεκτρονική υγεία ή η ηλεκτρονική προσβασιμότητα. Στις 21 Οκτωβρίου 2010 το Ευρωπαϊκό Κοινοβούλιο εξέδωσε έκθεση σχετικά με το μέλλον της ευρωπαϊκής τυποποίησης (A7-0276/2010), η οποία ανέφερε ότι η αναθεώρηση της ευρωπαϊκής τυποποίησης θα πρέπει να διατηρήσει τα πολλά επιτυχή στοιχεία της, να διορθώνει τις αδυναμίες της και να βρει τη χρυσή τομή μεταξύ της ευρωπαϊκής, της εθνικής και της διεθνούς διάστασης. Επιπλέον, αναγνωρίζει ότι η διαλειτουργικότητα είναι νευραλγικό στοιχείο της καινοτομίας και της ανταγωνιστικότητας, ιδίως στον τομέα των τεχνολογιών της πληροφορίας και της επικοινωνίας (ΤΠΕ). Η Επιτροπή, στην ανακοίνωση που εξέδωσε στις 13 Απριλίου 2011 με τίτλο «Η Πράξη για την Ενιαία αγορά: Δώδεκα δράσεις για την τόνωση της ανάπτυξης και την ενίσχυση της εμπιστοσύνης», συμπεριλάμβανε στις δώδεκα νευραλγικές δράσεις προτεραιότητάς της που θα εγκριθούν από τα θεσμικά όργανα της ΕΕ πριν από το τέλος του 2012 την επέκταση του συστήματος ευρωπαϊκής τυποποίησης στις υπηρεσίες. · Γενικό πλαίσιο Τα πρότυπα και η τυποποίηση είναι ιδιαίτερα αποτελεσματικά μέσα για την άσκηση πολιτικής της ΕΕ. Παρά το γεγονός ότι τα πρότυπα και η τυποποίηση έχουν πολύ ευρύτερα οφέλη για την ευρωπαϊκή οικονομία, χρησιμοποιούνται ως μέσα άσκησης πολιτικής με σκοπό να εξασφαλιστούν, μεταξύ άλλων, η λειτουργία της ενιαίας αγοράς προϊόντων, η διαλειτουργικότητα των δικτύων και των συστημάτων, ιδίως στον τομέα των ΤΠΕ, ένα υψηλό επίπεδο προστασίας των καταναλωτών και του περιβάλλοντος, και μεγαλύτερη καινοτομία και κοινωνική ενσωμάτωση. Τα πρότυπα είναι απαραίτητα στην ψηφιακή κοινωνία, ώστε να εξασφαλίζεται η διαλειτουργικότητα των δικτύων και των συστημάτων, ιδίως στον τομέα των ΤΠΕ. Σε μια κοινωνία που κινείται σε ψηφιακούς ρυθμούς, λύσεις ΤΠΕ εφαρμόζονται σε κάθε οικονομικό τομέα, καθώς και στην καθημερινή ζωή. Οι λύσεις, εφαρμογές και υπηρεσίες ΤΠΕ πρέπει να είναι σε θέση να επικοινωνούν μεταξύ τους· πρέπει να είναι διαλειτουργικές. Η διαλειτουργικότητα απαιτεί πρότυπα. Τα ευρωπαϊκά πρότυπα είναι πολύ σημαντικά για τη λειτουργία της εσωτερικής αγοράς βιομηχανικών προϊόντων. Τα ευρωπαϊκά πρότυπα αντικαθιστούν τα εθνικά και συχνά αντικρουόμενα πρότυπα, τα οποία, ως τέτοια, μπορεί να δημιουργήσουν τεχνικά εμπόδια σε μια εθνική αγορά. Για τους σκοπούς του παρόντος κανονισμού, υπάρχουν 2 τύποι προτύπων: ο πρώτος είναι τα ευρωπαϊκά πρότυπα που εκπονούνται κατόπιν αιτήματος της Επιτροπής, βάσει της λεγόμενης «εντολής», στο πλαίσιο της οποίας οι ΕΟΤ καλούνται να τα καταρτίσουν, και ο δεύτερος είναι τα άλλα ευρωπαϊκά πρότυπα που καταρτίζονται με πρωτοβουλία άλλων παραγόντων (επιχειρήσεων, εθνικών φορέων τυποποίησης, ενδιαφερομένων κ.ά.). Η παρούσα πρόταση εξετάζει τρία σημαντικά προβλήματα: 1. Σ’ έναν κόσμο και μια κοινωνία που μεταβάλλονται με ταχείς ρυθμούς, ιδίως σε τομείς που χαρακτηρίζονται από την ιδιαίτερα σύντομη ζωή των προϊόντων και τους πολύ βραχείς αναπτυξιακούς κύκλους, τα πρότυπα πρέπει να συμβαδίζουν με τις γρήγορες τεχνολογικές εξελίξεις. Ορισμένοι παράγοντες ισχυρίζονται ότι η όλη διαδικασία κατάρτισης ευρωπαϊκών προτύπων κατόπιν αιτήματος της Επιτροπής είναι υπερβολικά αργή. Η κυριότερη επίπτωση μιας βραδείας διαδικασίας κατάρτισης προτύπων είναι ότι εξακολουθούν να ισχύουν αντικρουόμενα εθνικά πρότυπα, γεγονός που μπορεί να δημιουργήσει τεχνικούς φραγμούς στην αλυσίδα εφοδιασμού ή εμπόδια στις εμπορικές συναλλαγές, αν τα εθνικά πρότυπα χρησιμοποιούνται ως μέσο προστατευτισμού. Μια άλλη συνέπεια είναι ότι, ελλείψει εναρμονισμένων προτύπων, οι επιχειρήσεις δεν μπορούν να χρησιμοποιήσουν το σχετικό πρότυπο για να παράσχουν τεκμήριο πιστότητας και πρέπει να αποδείξουν ότι πληρούν τις ουσιώδεις απαιτήσεις σύμφωνα με την ενότητα αξιολόγησης της πιστότητας που προβλέπεται στην ισχύουσα νομοθεσία της ΕΕ. Οι επιχειρήσεις, και στις δύο περιπτώσεις, δεν καταφέρνουν να εξοικονομήσουν το κόστος που συνεπάγεται ο κατακερματισμός της εσωτερικής αγοράς ή οι διαδικασίες εκτίμησης της πιστότητας. Τα αντικρουόμενα εθνικά πρότυπα ή η απουσία εναρμονισμένων προτύπων έχουν ως συνέπεια υψηλότερο κόστος συναλλαγών και υψηλότερο μοναδιαίο κόστος, λόγω της ανάγκης να παραχθούν ποικίλες παρτίδες. Η βιομηχανία αντιδρά σ’ αυτή την κατάσταση με τη δημιουργία άτυπων διαύλων τυποποίησης για την ταχεία κατάρτιση τεχνικών προδιαγραφών, ώστε να εξασφαλίζεται η διαλειτουργικότητα που αποκτά διεθνή εμβέλεια. 2. Οι ΜΜΕ αντιμετωπίζουν σειρά προβλημάτων όσον αφορά τα πρότυπα και την τυποποίηση. Ένα από τα σημαντικότερα προβλήματα, σύμφωνα με πολλούς παράγοντες, είναι ότι οι ΜΜΕ, κατά κανόνα, υποεκπροσωπούνται στις δραστηριότητες τυποποίησης, ιδίως σε ευρωπαϊκό επίπεδο. Επιπλέον, τα πρότυπα σχετίζονται συχνά με την ασφάλεια και την ευημερία των πολιτών, την αποτελεσματικότητα των δικτύων, το περιβάλλον και άλλους τομείς δημόσιας τάξης. Αν και τα πρότυπα διαδραματίζουν σημαντικό ρόλο στην κοινωνία, η γνώμη των σχετικών κοινωνικών συντελεστών δεν έχει ενσωματωθεί επαρκώς στη διαδικασία τυποποίησης στην ΕΕ. Για να αντιμετωπιστεί το πρόβλημα της ελλιπούς εκπροσώπησης των ΜΜΕ και των κοινωνικών συντελεστών στις δραστηριότητες τυποποίησης, οι χρηματοδοτικές συνεισφορές καταβάλλονται σε οργανώσεις που εκπροσωπούν ΜΜΕ και κοινωνικούς συντελεστές. Τα κριτήρια επιλεξιμότητας των εν λόγω επιδοτήσεων, οι όροι χρήσης τους και το είδος των διαθέσιμων χρηματοδοτικών συνεισφορών ποικίλλουν σημαντικά. Ορισμένες οργανώσεις εισπράττουν επιδοτήσεις για ενέργειες, ενώ άλλες εισπράττουν επίσης επιδοτήσεις λειτουργίας. Η πλέον αρνητική συνέπεια που έχει η ανεπαρκής συμμετοχή ΜΜΕ και κοινωνικών συντελεστών είναι η έλλειψη επιρροής τους στη διαδικασία. 3. Στον τομέα των ΤΠΕ, πολλά πρότυπα που εξασφαλίζουν τη διαλειτουργικότητα δεν καταρτίζονται από τους ΕΟΤ αλλά από άλλους οργανισμούς που εκπονούν πρότυπα (στο εξής «παγκόσμια φόρουμ και κοινοπραξίες»). Ένα συγκεκριμένο παράδειγμα είναι τα πρότυπα που αφορούν το διαδίκτυο και τον Παγκόσμιο Ιστό. Κυρίως λόγω έλλειψης εμπειρογνωμοσύνης υψηλής εξειδίκευσης, οι παραδοσιακοί οργανισμοί κατάρτισης προτύπων δεν καλύπτουν τον τομέα των ΤΠΕ και, ως εκ τούτου, ένα μεγάλο μέρος των εργασιών τυποποίησης που συντελούνται παγκοσμίως στον τομέα των ΤΠΕ πραγματοποιείται, σήμερα, εκτός του επίσημου ευρωπαϊκού ή διεθνούς συστήματος τυποποίησης. Προς το παρόν, η αναφορά σε «πρότυπα που προέρχονται από ειδικά φόρουμ και κοινοπραξίες» στις δημόσιες συμβάσεις που υπόκεινται στην οδηγία 2004/18/ΕΚ είναι εφικτή μόνο σε εξαιρετικές περιπτώσεις. Εφόσον αυτά τα πρότυπα δεν εντάσσονται, ως τέτοια, σε καμία από τις κατηγορίες προτύπων στις οποίες μπορεί να αναφέρονται οι δημόσιες αρχές στις προσκλήσεις υποβολής προσφορών τους, οι προσεκτικές δημόσιες αρχές θα αποφεύγουν αναφορά σ’ αυτά. Αυτό έχει ως συνέπεια η ΤΠΕ που παρέχουν να μην είναι ενδεχομένως διαλειτουργική με την ΤΠΕ που αγοράζεται από άλλες αρχές. Αυτή η δυσκολία συχνά εμποδίζει τις δημόσιες αρχές να καθορίσουν τις στρατηγικές τους για τις ΤΠΕ και την αρχιτεκτονική που υιοθετούν, συμπεριλαμβανομένης της διασυνοριακής διαλειτουργικότητας μεταξύ οργανισμών. · Ισχύουσες διατάξεις στον τομέα της πρότασης Η παρούσα πρόταση αντικαθιστά ένα μέρος της οδηγίας 98/34/ΕΚ και καταργεί τις αποφάσεις αριθ. 1673/2006/ΕΚ και 87/95/ΕΟΚ. · Συνοχή με τις άλλες πολιτικές και στόχους της Ένωσης Η παρούσα πρωτοβουλία υλοποιεί τις εμβληματικές πρωτοβουλίες της στρατηγικής «Ευρώπη 2020» σχετικά με την Ένωση καινοτομίας [COM(2010) 546], τη βιομηχανική πολιτική [COM(2010) 614], ένα ψηφιακό θεματολόγιο για την Ευρώπη [COM(2010) 245] και μια Ευρώπη που χρησιμοποιεί αποτελεσματικά τους πόρους [COM(2011) 21]. Επιπλέον, εφαρμόζει την Πράξη για την ενιαία αγορά [COM(2011) 206], καθώς και τη στρατηγική για την αναπηρία 2010-2020 [COM(2010) 636]. Αποτελεί μέρος μιας στρατηγικής πρωτοβουλίας του προγράμματος εργασιών της Επιτροπής για το 2011. 2. Διαβουλεύσεις με τα ενδιαφερόμενα μέρη και εκτίμηση επιπτώσεων · Διαβουλεύσεις με τα ενδιαφερόμενα μέρη Μέθοδοι διαβούλευσης, κύριοι τομείς-στόχοι και γενικά χαρακτηριστικά των συμμετεχόντων Δύο γενικού χαρακτήρα δημόσιες διαβουλεύσεις διοργανώθηκαν το 2009 και το 2010, ενώ μια ειδικότερη διαβούλευση μεταξύ εθνικών αρχών, ευρωπαϊκών οργανισμών τυποποίησης, εθνικών φορέων τυποποίησης, οργανώσεων ενδιαφερομένων και φόρουμ και κοινοπραξιών οργανώθηκε το 2010. Το 2009 εκδόθηκε η λευκή βίβλος με τίτλο «Ο εκσυγχρονισμός της τυποποίησης των ΤΠΕ στην ΕΕ: προχωρώντας μπροστά». Επιπλέον, ο παρών κανονισμός βασίζεται στις εργασίες μιας ομάδας ανεξάρτητων εμπειρογνωμόνων, της ομάδας εμπειρογνωμόνων για την αξιολόγηση του Ευρωπαϊκού Συστήματος Τυποποίησης (EXPRESS), η οποία αποτελείται από 30 εμπειρογνώμονες από ευρωπαϊκούς, εθνικούς και διεθνείς οργανισμούς προτύπων, τη βιομηχανία, ΜΜΕ, ΜΚΟ, συνδικαλιστικές οργανώσεις, πανεπιστήμια, φόρουμ και κοινοπραξίες, καθώς και δημόσιες αρχές από κράτη μέλη της ΕΕ. Η ομάδα EXPRESS υπέβαλε την έκθεσή της με τίτλο «Τυποποίηση για μια ανταγωνιστική και καινοτόμο Ευρώπη: ένα όραμα για το 2020» στην Ευρωπαϊκή Επιτροπή τον Φεβρουάριο του 2010. Σύνοψη των απαντήσεων και συνεκτίμησή τους Οι απαντήσεις που διατυπώθηκαν στο πλαίσιο των διαβουλεύσεων, η λευκή βίβλος με τίτλο «Ο εκσυγχρονισμός της τυποποίησης των ΤΠΕ στην ΕΕ: προχωρώντας μπροστά», η έκθεση της ομάδας EXPRESS «Τυποποίηση για μια ανταγωνιστική και καινοτόμο Ευρώπη: ένα όραμα για το 2020» και η έκθεση του Ευρωπαϊκού Κοινοβουλίου συνιστούν τη βάση για τις επιλογές πολιτικής που τελικώς προκρίθηκαν. Από τις 23/03/2010 έως τις 21/05/2010 πραγματοποιήθηκε ανοικτή διαβούλευση μέσω του Διαδικτύου. Η Επιτροπή έλαβε 483 απαντήσεις. Τα αποτελέσματα είναι διαθέσιμα στην εξής διεύθυνση: http://ec.europa.eu/enterprise/policies/european-standards/public-consultation/index_en.htm. · Συγκέντρωση και χρήση εμπειρογνωμοσύνης Δεν υπήρξε ανάγκη προσφυγής σε εξωτερικούς εμπειρογνώμονες. · Εκτίμηση επιπτώσεων Η εκτίμηση επιπτώσεων και η σύνοψή της δίνουν μια γενική εικόνα των διαφόρων επιλογών. Μόνο ο συνδυασμός των επιλογών πολιτικής 1.Α (Καθορισμός των προθεσμιών για την παράδοση ευρωπαϊκών προτύπων) και 1.Γ (Διαφανείς και απλουστευμένες διαδικασίες για εναρμονισμένα πρότυπα και άλλα ευρωπαϊκά πρότυπα που απαιτούνται από την Επιτροπή), και των επιλογών πολιτικής 2.Γ (Ενίσχυση της θέσης των οργανώσεων που εκπροσωπούν ΜΜΕ και κοινωνικούς συντελεστές στους ΕΟΤ, με την παροχή της δυνατότητας χορήγησης επιδότησης λειτουργίας) και 3.B (Αναφορά στοιχείων για «πρότυπα που προέρχονται από ειδικά φόρουμ και κοινοπραξίες» στις δημόσιες συμβάσεις) πληρούν τα κριτήρια της αποτελεσματικότητας, της αποδοτικότητας και της συνέπειας. Συνεπώς, οι 4 αυτές επιλογές αποτελούν τη βάση της παρούσας πρότασης. Η Επιτροπή διενήργησε εκτίμηση αντικτύπου σύμφωνα με το πρόγραμμα εργασίας και η σχετική έκθεση είναι διαθέσιμη στον ιστοχώρο: http://ec.europa.eu/enterprise/policies/european-standards/index_en.htm. 3. Νομικα στοιχεια της προτασησ · Συνοπτική παρουσίαση της προτεινόμενης δράσης 1. Η συνεργασία μεταξύ εθνικών φορέων τυποποίησης θα αποκτήσει μεγαλύτερη διαφάνεια. 2. Η χρήση προτύπων που έχουν καταρτιστεί από άλλους οργανισμούς στον τομέα των τεχνολογιών της πληροφορίας και της επικοινωνίας θα είναι εφικτή στις δημόσιες συμβάσεις, με τον όρο ότι τα εν λόγω πρότυπα πληρούν μια σειρά κριτηρίων που βασίζονται στις αρχές του ΠΟΕ για τις διαδικασίες διεθνούς τυποποίησης, σε τομείς όπου δεν υπάρχουν ευρωπαϊκά πρότυπα, όπου τα ευρωπαϊκά πρότυπα δεν έχουν διεισδύσει στην αγορά ή όπου τα πρότυπα αυτά έχουν καταστεί απαρχαιωμένα. 3. Ο προγραμματισμός θα βελτιωθεί: η Επιτροπή θα καταρτίσει ετήσιο πρόγραμμα εργασίας, το οποίο θα εντοπίζει προτεραιότητες για την ευρωπαϊκή τυποποίηση και τις απαιτούμενες εντολές. 4. Οι ΜΜΕ και οι κοινωνικοί συντελεστές θα πρέπει να εκπροσωπούνται πιο ικανοποιητικά στον τομέα της ευρωπαϊκής τυποποίησης, και η χρηματοοικονομική στήριξη στις οργανώσεις που εκπροσωπούν ΜΜΕ και κοινωνικούς συντελεστές θα εξασφαλιστεί. 5. Μειώνεται ο διοικητικός φόρτος που επιβάλλεται στην Επιτροπή και στους ΕΟΤ, π.χ. με τη δυνατότητα ριζικής απλούστευσης των κατ’ αποκοπήν ποσών, με σαφή αποσύνδεση από οποιαδήποτε επαλήθευση του πραγματικού κόστους υλοποίησης. Η παρούσα πρόταση συνιστά περαιτέρω μεταστροφή προς ένα σύστημα με άξονα τις επιδόσεις, που θα βασίζεται στον καθορισμό συμφωνημένων δεικτών και στόχων (εκροών και αποτελεσμάτων). Η ταχύτητα και η αποτελεσματικότητα της διαδικασίας κατάρτισης προτύπων θα μπορούσε να αποτελεί τέτοιον στόχο. 6. Αν και τα ευρωπαϊκά πρότυπα χρησιμοποιούνται ήδη ευρέως για τις μεταφορές και τον υλικοτεχνικό εξοπλισμό, τις ταχυδρομικές υπηρεσίες και τα δίκτυα και υπηρεσίες ηλεκτρονικών επικοινωνιών, τα προαιρετικά ευρωπαϊκά πρότυπα έχουν διαδραματίσει λιγότερο σημαντικό ρόλο όσον αφορά την υποστήριξη της υλοποίησης της ενιαίας αγοράς υπηρεσιών. Ως εκ τούτου, η παρούσα πρόταση περιλαμβάνει πρότυπα υπηρεσιών στο πεδίο εφαρμογής της, ώστε να δίνει στην Επιτροπή τη δυνατότητα να εκδίδει εντολές που θα απαιτούν την κατάρτιση ευρωπαϊκών προτύπων στον τομέα των υπηρεσιών και να χρηματοδοτεί ένα μέρος του κόστους αυτής της κατάρτισης. · Νομική βάση Άρθρο 114 της ΣΛΕΕ. · Αρχή της επικουρικότητας Δεδομένου ότι η πρόταση δεν εμπίπτει στην αποκλειστική αρμοδιότητα της ΕΕ, εφαρμόζεται η αρχή της επικουρικότητας. Οι στόχοι της πρότασης δεν είναι δυνατόν να επιτευχθούν σε ικανοποιητικό βαθμό από τα κράτη μέλη για τον(τους) ακόλουθο(-ους) λόγο(-ους). Η ευρωπαϊκή τυποποίηση στηρίζει την ευρωπαϊκή νομοθεσία που καθιέρωσε την ενιαία αγορά και συμβάλλει στην αύξηση της ανταγωνιστικότητας της ευρωπαϊκής βιομηχανίας. Η εναρμόνιση προτύπων για τα προϊόντα σε ευρωπαϊκό επίπεδο ξεπερνά τους τεχνικούς φραγμούς στις εμπορικές συναλλαγές οι οποίοι θα μπορούσαν να προκληθούν από αντικρουόμενα εθνικά πρότυπα. Κατά συνέπεια, προβλήματα σχετικά με την τυποποίηση σε ευρωπαϊκό επίπεδο απαιτούν λύση σε ευρωπαϊκό επίπεδο. Η δράση της ΕΕ θα επιτρέψει την καλύτερη υλοποίηση των στόχων της πρότασης για τον(τους) ακόλουθο(ους) λόγο(-ους). Ο στόχος που συνιστά η εξασφάλιση της λειτουργίας της εσωτερικής αγοράς μέσω της μείωσης των εμποδίων που αντιμετωπίζει το ενδοενωσιακό εμπόριο λόγω των διαφορετικών εθνικών προτύπων για τα προϊόντα δεν θα μπορούσε να επιτευχθεί σε ικανοποιητικό βαθμό από τα κράτη μέλη. Συνεπώς, κρίθηκε σκόπιμο, σύμφωνα με την αρχή της επικουρικότητας, λόγω της κλίμακας και των συνεπειών του προβλήματος, να επιτευχθεί αυτός ο στόχος σε επίπεδο ΕΕ. Τα ευρωπαϊκά πρότυπα είναι πολύ σημαντικά για τη λειτουργία της εσωτερικής αγοράς βιομηχανικών προϊόντων. Τα ευρωπαϊκά πρότυπα αντικαθιστούν τα εθνικά και συχνά αντικρουόμενα πρότυπα, τα οποία, ως τέτοια, μπορεί να δημιουργήσουν τεχνικά εμπόδια στην είσοδο σε μια εθνική αγορά. Τα εναρμονισμένα πρότυπα εξασφαλίζουν ότι τα προϊόντα πληρούν τις βασικές απαιτήσεις που καθορίζονται στη νομοθεσία της ΕΕ. Η συμμόρφωση προς ένα ευρωπαϊκό «εναρμονισμένο» πρότυπο εγγυάται το απαιτούμενο επίπεδο ασφάλειας των προϊόντων. Ωστόσο, η χρήση εναρμονισμένων προτύπων εξακολουθεί να είναι προαιρετική και οι κατασκευαστές μπορούν να χρησιμοποιούν οποιαδήποτε άλλη τεχνική λύση η οποία να αποδεικνύει ότι το προϊόν τους πληροί τις βασικές απαιτήσεις. Κατά τη διαδικασία εκτίμησης επιπτώσεων απορρίφθηκαν πολλές μη νομοθετικές επιλογές για λόγους που συνδέονται με την επικουρικότητα, όπως περιγράφεται λεπτομερώς στην εκτίμηση επιπτώσεων. Συνεπώς, η πρόταση είναι σύμφωνη με την αρχή της επικουρικότητας. · Αρχή της αναλογικότητας Η πρόταση είναι σύμφωνη με την αρχή της αναλογικότητας, για τον(τους) ακόλουθο(-ους) λόγο(-ους). Η πρόταση αφορά μόνο τη λειτουργία της τυποποίησης σε ευρωπαϊκό επίπεδο και τη συνεργασία μεταξύ εθνικών φορέων τυποποίησης, προκειμένου να αποφευχθούν αντικρουόμενα εθνικά πρότυπα. Η παρούσα πρόταση δεν συνεπάγεται νέο διοικητικό φόρτο για τους οικονομικούς παράγοντες, τις εθνικές κυβερνήσεις, τις περιφερειακές και τοπικές αρχές και τους πολίτες. · Επιλογή μέσων Προτεινόμενες πράξεις: κανονισμός. Άλλα μέσα δεν θα ήταν ενδεδειγμένα για τον(τους) ακόλουθο(-ους) λόγο(-ους). Οι προτεινόμενες επιλογές, καθώς και τα στοιχεία απλούστευσης δεν απαιτούν τροποποίηση της νομοθεσίας των κρατών μελών. Το εν λόγω μέσο αφορά μόνο τους ευρωπαϊκούς οργανισμούς τυποποίησης, τη συνεργασία μεταξύ των εθνικών φορέων τυποποίησης, τη συμμετοχή οργανώσεων που εκπροσωπούν ΜΜΕ και κοινωνικούς συντελεστές στην ευρωπαϊκή τυποποίηση και την Επιτροπή. Για τον λόγο αυτό, η οδηγία δεν θα συνιστούσε κατάλληλο μέσο στην προκειμένη περίπτωση. Το νομικό μέσο θα πρέπει να έχει γενική εφαρμογή, ιδίως για το μέρος που αφορά τη χρήση προτύπων που προέρχονται από ειδικά φόρουμ και κοινοπραξίες σε δημόσιες συμβάσεις τα οποία θα πρέπει να είναι άμεσα εφαρμοστέα σε όλα τα κράτη μέλη. Επιπλέον, το νομικό μέσο θα περιλαμβάνει σειρά υποχρεώσεων που θα είναι άμεσα εκτελεστέες στους ευρωπαϊκούς οργανισμούς τυποποίησης, στους εθνικούς φορείς τυποποίησης, στις οργανώσεις που εκπροσωπούν ΜΜΕ και κοινωνικούς συντελεστές στην ευρωπαϊκή τυποποίηση, και στην Επιτροπή. Για τον λόγο αυτό, το καταλληλότερο νομικό μέσο είναι ο κανονισμός. Εναλλακτικές επιλογές δεν θα ήταν επαρκείς για την επίτευξη των προτεινόμενων στόχων. 4. Δημοσιονομικεσ επιπτωσεισ Οι δημοσιονομικές επιπτώσεις παρατίθενται στο δημοσιονομικό δελτίο. 5. Πρόσθετες πληροφορίες · Απλούστευση Η πρόταση στοχεύει στην απλούστευση της νομοθεσίας. Η τυποποίηση θα επεκταθεί στις υπηρεσίες. Η χρηματοοικονομική διαχείριση θα απλουστευθεί. Για περαιτέρω πληροφορίες, βλ. παρακάτω. Η πρόταση περιλαμβάνεται στο κυλιόμενο πρόγραμμα της Επιτροπής για την επικαιροποίηση και απλούστευση του ενωσιακού κεκτημένου, καθώς και στο νομοθετικό πρόγραμμα και πρόγραμμα εργασίας της Επιτροπής με στοιχεία αναφοράς 2010/ENTR/0021. · Κατάργηση ισχύουσας νομοθεσίας Η έκδοση της πρότασης συνεπάγεται την κατάργηση ισχύουσας νομοθεσίας. · Ρήτρα επανεξέτασης/αναθεώρησης/λήξης ισχύος Η πρόταση περιλαμβάνει ρήτρα επανεξέτασης. · Ευρωπαϊκός Οικονομικός Χώρος Η προτεινόμενη πράξη αφορά θέμα του ΕΟΧ και θα πρέπει, επομένως, να καλύπτει και τον Ευρωπαϊκό Οικονομικό Χώρο. · Λεπτομερής επεξήγηση της πρότασης Στόχος της παρούσας πρότασης είναι να επανεξεταστούν και να ενοποιηθούν τα εξής: 1. Η απόφαση 87/95/ΕΟΚ του Συμβουλίου για την τυποποίηση στον τομέα της τεχνολογίας των πληροφοριών και των τηλεπικοινωνιών, με την κατάργηση σχεδόν όλων των (απαρχαιωμένων) διατάξεων και την εισαγωγή ενός νέου συστήματος που καθιστά εφικτή τη χρήση, στο πεδίο των δημοσίων συμβάσεων, προτύπων ΤΠΕ που έχουν καταρτιστεί από οργανισμούς άλλους από τους ευρωπαϊκούς οργανισμούς τυποποίησης. 2. Η οδηγία 98/34/ΕΚ για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και κανόνων σχετικά με τις υπηρεσίες της κοινωνίας της πληροφορίας (δυνάμει της οποίας όλα τα άρθρα που αφορούν την κοινοποίηση σχεδίων τεχνικών κανονισμών εκφεύγουν του πεδίου εφαρμογής της πρότασης και παραμένουν ως έχουν), με τα ακόλουθα μέσα: η ευρωπαϊκή συνεργασία σε θέματα τυποποίησης θα επεκταθεί στις υπηρεσίες· η συνεργασία μεταξύ εθνικών φορέων τυποποίησης θα αποκτήσει μεγαλύτερη διαφάνεια· οι ΜΜΕ και οι κοινωνικοί συντελεστές θα εκπροσωπούνται καλύτερα στην ευρωπαϊκή τυποποίηση· και η χρηματοδοτική στήριξη των οργανώσεων που εκπροσωπούν ΜΜΕ και κοινωνικούς συντελεστές θα εξασφαλιστεί. 3. Η απόφαση αριθ. 1673/2006/ΕΚ για τη χρηματοδότηση της ευρωπαϊκής τυποποίησης. Οι βασικές αρχές της εν λόγω απόφασης παραμένουν αμετάβλητες, αλλά θα εισαχθούν οι ακόλουθες καινοτομίες σε συμφωνία με τον προτεινόμενο νέο δημοσιονομικό κανονισμό: μειώνεται ο διοικητικός φόρτος που επιβάλλεται σε λειτουργικές υπηρεσίες και στους ευρωπαϊκούς οργανισμούς τυποποίησης, π.χ. με τη δυνατότητα ριζικής απλούστευσης των κατ’ αποκοπήν ποσών, με σαφή αποσύνδεση από οποιαδήποτε επαλήθευση του πραγματικού κόστους υλοποίησης. Η παρούσα πρόταση συνιστά περαιτέρω μεταστροφή προς ένα σύστημα με άξονα τις επιδόσεις, που θα βασίζεται στον καθορισμό συμφωνημένων δεικτών και στόχων (εκροών και αποτελεσμάτων). Η ταχύτητα και η αποτελεσματικότητα της διαδικασίας κατάρτισης προτύπων αποτελεί τέτοιον στόχο. 2011/0150 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ευρωπαϊκή τυποποίηση και την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/105/ΕΚ και 2009/23/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Ο πρωταρχικός στόχος της τυποποίησης είναι ο καθορισμός προαιρετικών τεχνικών ή ποιοτικών προδιαγραφών με τις οποίες μπορούν να συμμορφώνονται υφιστάμενα ή μελλοντικά προϊόντα, διαδικασίες παραγωγής ή υπηρεσίες. Η τυποποίηση μπορεί να καλύπτει ποικίλα θέματα, όπως η τυποποίηση των διαφόρων βαθμών ή μεγεθών ενός συγκεκριμένου προϊόντος ή των τεχνικών προδιαγραφών σε αγορές προϊόντων ή υπηρεσιών στις οποίες έχει καθοριστική σημασία η συμβατότητα και η διαλειτουργικότητα με άλλα προϊόντα ή συστήματα. (2) Η ευρωπαϊκή τυποποίηση συμβάλλει επίσης στη βελτίωση της ανταγωνιστικότητας των επιχειρήσεων, διευκολύνοντας ιδίως την ελεύθερη κυκλοφορία αγαθών και υπηρεσιών, τη διαλειτουργικότητα των δικτύων, τα μέσα επικοινωνίας, την τεχνολογική ανάπτυξη και την καινοτομία. Τα πρότυπα έχουν θετικές οικονομικές συνέπειες, π.χ., προάγοντας την οικονομική αλληλοδιείσδυση στην εσωτερική αγορά και ενθαρρύνοντας την ανάπτυξη νέων και βελτιωμένων προϊόντων ή αγορών και καλύτερων όρων εφοδιασμού. Επομένως, τα πρότυπα αυξάνουν, κατά κανόνα, τον ανταγωνισμό και μειώνουν το κόστος παραγωγής και πώλησης, ωφελώντας τις οικονομίες στο σύνολό τους. Τα πρότυπα ενδέχεται να διατηρούν και να βελτιώνουν την ποιότητα, να παρέχουν πληροφορίες και να διασφαλίζουν τη διαλειτουργικότητα και τη συμβατότητα, αυξάνοντας, με τον τρόπο αυτό, την αξία για τους καταναλωτές. (3) Τα ευρωπαϊκά πρότυπα θα πρέπει να εξακολουθήσουν να εκδίδονται από τους ευρωπαϊκούς οργανισμούς τυποποίησης, δηλαδή την Ευρωπαϊκή Επιτροπή Τυποποίησης (CEN), την Ευρωπαϊκή Επιτροπή Ηλεκτροτεχνικής Τυποποίησης (CENELEC) και το Ευρωπαϊκό Ινστιτούτο Τηλεπικοινωνιακών Προτύπων (ETSI). (4) Τα ευρωπαϊκά πρότυπα διαδραματίζουν έναν ιδιαίτερα σημαντικό ρόλο στην εσωτερική αγορά, κυρίως μέσω του τεκμηρίου πιστότητας των προϊόντων που πρόκειται να διατεθούν στην αγορά με τις βασικές απαιτήσεις των εν λόγω προϊόντων οι οποίες προβλέπονται στην ενωσιακή νομοθεσία εναρμόνισης. (5) Η ευρωπαϊκή τυποποίηση διέπεται από ένα συγκεκριμένο νομικό πλαίσιο το οποίο αποτελείται από τρεις διαφορετικές νομικές πράξεις: την οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών[2]· την απόφαση αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη χρηματοδότηση της ευρωπαϊκής τυποποίησης[3]· και την απόφαση 87/95/ΕΟΚ του Συμβουλίου, της 22ας Δεκεμβρίου 1986, για την τυποποίηση στον τομέα της τεχνολογίας των πληροφοριών και των τηλεπικοινωνιών[4]. Ωστόσο, το ισχύον κανονιστικό πλαίσιο δεν είναι πλέον επικαιροποιημένο με βάση τις εξελίξεις στον τομέα της ευρωπαϊκής τυποποίησης κατά τις τελευταίες δεκαετίες. Κατά συνέπεια, το κανονιστικό πλαίσιο θα πρέπει να απλουστευθεί και να προσαρμοστεί προκειμένου να καλύπτει νέες πτυχές τυποποίησης, ώστε να αντικατοπτρίζονται οι τελευταίες εξελίξεις και οι μελλοντικές προκλήσεις στην ευρωπαϊκή τυποποίηση. Αυτό αφορά ιδίως την αυξανόμενη κατάρτιση προτύπων στον τομέα των υπηρεσιών και την εξέλιξη των προϊόντων τυποποίησης πλην των επίσημων προτύπων. (6) Για να εξασφαλιστεί η αποτελεσματικότητα των προτύπων και της τυποποίησης ως μέσων άσκησης πολιτικής της Ένωσης, είναι απαραίτητο να υπάρχει ένα αποτελεσματικό και αποδοτικό σύστημα τυποποίησης που να παρέχει μια ευέλικτη και διαφανή βάση συναίνεσης μεταξύ όλων των συμμετεχόντων και το οποίο να είναι οικονομικά βιώσιμο. (7) Η οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά[5] θεσπίζει γενικές διατάξεις που διευκολύνουν την άσκηση της ελευθερίας εγκατάστασης για τους παρόχους υπηρεσιών και την ελεύθερη κυκλοφορία των υπηρεσιών, ενώ διατηρούν υψηλή ποιότητα υπηρεσιών. Η εν λόγω οδηγία υποχρεώνει τα κράτη μέλη, σε συνεργασία με την Επιτροπή, ενθαρρύνουν την ανάπτυξη ευρωπαϊκών εθελοντικών προτύπων για τη διευκόλυνση της συμβατότητας μεταξύ υπηρεσιών που παρέχονται από παρόχους διαφορετικών κρατών μελών, την ενημέρωση του αποδέκτη και την ποιότητα των υπηρεσιών. Ωστόσο, η οδηγία 98/34/ΕΚ εφαρμόζεται μόνο στα πρότυπα για προϊόντα, ενώ τα πρότυπα για τις υπηρεσίες δεν καλύπτονται ρητώς από αυτή. Εντούτοις, η διαχωριστική γραμμή μεταξύ υπηρεσιών και αγαθών καθίσταται λιγότερο σκόπιμη στην πραγματικότητα της εσωτερικής αγοράς. Στην πράξη, δεν είναι πάντα εφικτό να γίνεται σαφής διαχωρισμός μεταξύ προτύπων για προϊόντα και προτύπων για υπηρεσίες. Πολλά πρότυπα για προϊόντα έχουν μια συνιστώσα που αφορά τις υπηρεσίες, ενώ τα πρότυπα για τις υπηρεσίες συχνά αφορούν εν μέρει και τα προϊόντα. Ως εκ τούτου, είναι αναγκαίο να προσαρμοστεί το νομικό πλαίσιο σε αυτές τις νέες περιστάσεις, με την επέκταση του πεδίου εφαρμογής του στα πρότυπα για τις υπηρεσίες. (8) Η κατάρτιση προαιρετικών προτύπων για τις υπηρεσίες θα πρέπει να έχει ως γνώμονα την αγορά, όπου προέχουν οι ανάγκες των οικονομικών παραγόντων και των ενδιαφερομένων που επηρεάζονται άμεσα ή έμμεσα από τα πρότυπα και πρέπει να λαμβάνει υπόψη το δημόσιο συμφέρον και να βασίζεται στη συναίνεση. Τα πρότυπα αυτά θα πρέπει να εστιάζονται πρωτίστως στις υπηρεσίες που συνδέονται με προϊόντα και διαδικασίες. (9) Οι ευρωπαϊκοί οργανισμοί τυποποίησης υπόκεινται στο δίκαιο του ανταγωνισμού στον βαθμό που μπορούν να θεωρηθούν επιχείρηση ή ένωση επιχειρήσεων κατά την έννοια των άρθρων 101 και 102 της Συνθήκης. (10) Εντός της Ένωσης, τα εθνικά πρότυπα εκδίδονται από εθνικούς φορείς τυποποίησης, γεγονός που θα μπορούσε να οδηγήσει σε αντικρουόμενα πρότυπα και τεχνικά εμπόδια στην εσωτερική αγορά. Ως εκ τούτου, είναι αναγκαίο για την εσωτερική αγορά και για την αποτελεσματικότητα της τυποποίησης στην Ένωση να επιβεβαιωθεί η υπάρχουσα τακτική ανταλλαγή πληροφοριών μεταξύ των εθνικών φορέων τυποποίησης, των ευρωπαϊκών οργανισμών τυποποίησης και της Επιτροπής όσον αφορά τις τρέχουσες και τις μελλοντικές εργασίες τυποποίησης. Αυτή η ανταλλαγή πληροφοριών θα πρέπει να ευθυγραμμίζεται με το παράρτημα 3 της συμφωνίας για τα τεχνικά εμπόδια στο εμπόριο, η οποία εγκρίθηκε με την απόφαση αριθ. 80/271/ΕΟΚ του Συμβουλίου, της 10ης Δεκεμβρίου 1979, για τη σύναψη των πολυμερών συμφωνιών που προκύπτουν από τις εμπορικές διαπραγματεύσεις 1973 - 1979[6]. (11) Η τακτική ανταλλαγή πληροφοριών μεταξύ των εθνικών φορέων τυποποίησης, των ευρωπαϊκών οργανισμών τυποποίησης και της Επιτροπής δεν θα πρέπει να αποτρέπει τους φορείς τυποποίησης από τη συμμόρφωσή τους με άλλες υποχρεώσεις και δεσμεύσεις, και ιδίως με το παράρτημα 3 της συμφωνίας για τα τεχνικά εμπόδια στο εμπόριο. (12) Τα πρότυπα μπορούν να βοηθήσουν την ευρωπαϊκή πολιτική να αντιμετωπίσει τις σημαντικές κοινωνικές προκλήσεις, όπως την κλιματική αλλαγή, τη βιώσιμη χρήση των πόρων, τη γήρανση του πληθυσμού και την καινοτομία γενικώς. Η Ευρώπη, αναλαμβάνοντας ηγετικό ρόλο στις εξελίξεις όσον αφορά τα ευρωπαϊκά ή τα διεθνή πρότυπα στις εν λόγω διευρυνόμενες αγορές, θα μπορούσε να δημιουργήσει ένα ανταγωνιστικό πλεονέκτημα για τις επιχειρήσεις της και να διευκολύνει τις εμπορικές συναλλαγές. (13) Τα πρότυπα είναι σημαντικά εργαλεία για τις επιχειρήσεις και ιδίως τις μικρομεσαίες επιχειρήσεις (ΜΜΕ), οι οποίες, ωστόσο, δεν συμμετέχουν επαρκώς στο σύστημα τυποποίησης, με αποτέλεσμα να παραμένει ο κίνδυνος τα πρότυπα να μη λαμβάνουν υπόψη τις ανάγκες και τα προβλήματα των ΜΜΕ. Κατά συνέπεια, είναι σημαντικό να βελτιωθεί η εκπροσώπηση και η συμμετοχή των ΜΜΕ στη διαδικασία τυποποίησης, ιδίως στις τεχνικές επιτροπές. (14) Τα ευρωπαϊκά πρότυπα έχουν ζωτικό ενδιαφέρον για την ανταγωνιστικότητα των ΜΜΕ οι οποίες, ωστόσο, κατά κανόνα υποεκπροσωπούνται στις δραστηριότητες τυποποίησης, ιδίως σε ευρωπαϊκό επίπεδο. Επομένως, ο παρών κανονισμός θα πρέπει να εξασφαλίζει επαρκή εκπροσώπηση των ΜΜΕ στη διαδικασία ευρωπαϊκής τυποποίησης μέσω μιας οντότητας με κατάλληλα προσόντα. (15) Τα πρότυπα μπορούν να έχουν αισθητό αντίκτυπο στην κοινωνία και, ιδίως, στην ασφάλεια και στην ευημερία των πολιτών, στην αποτελεσματικότητα των δικτύων, στο περιβάλλον, στην προσβασιμότητα και σε άλλους τομείς δημόσιας τάξης. Ως εκ τούτου, είναι αναγκαίο να εξασφαλιστεί ότι ο ρόλος και η συμβολή των κοινωνικών συντελεστών στην κατάρτιση προτύπων ενισχύεται με τη στήριξη οργανώσεων που εκπροσωπούν τα συμφέροντα των καταναλωτών, το περιβάλλον και τους κοινωνικούς συντελεστές. (16) Τα πρότυπα θα πρέπει να λαμβάνουν υπόψη, στο μέτρο του δυνατού, τις περιβαλλοντικές επιπτώσεις καθ’ όλη τη διάρκεια του κύκλου ζωής των προϊόντων και των υπηρεσιών. Το Κοινό Κέντρο Έρευνας της Επιτροπής έχει αναπτύξει σημαντικά εργαλεία ελεύθερης πρόσβασης με σκοπό την αξιολόγηση αυτών των επιπτώσεων σε όλο τον κύκλο ζωής. (17) Η βιωσιμότητα της συνεργασίας μεταξύ της Επιτροπής και του ευρωπαϊκού συστήματος τυποποίησης εξαρτάται από τον προσεκτικό προγραμματισμό των μελλοντικών αιτημάτων για την κατάρτιση προτύπων. Ο προγραμματισμός αυτός θα μπορούσε να βελτιωθεί, ιδίως με τη συμβολή των ενδιαφερομένων. Καθώς η οδηγία 98/34/ΕΚ προβλέπει ήδη τη δυνατότητα να ζητηθεί από τους ευρωπαϊκούς οργανισμούς τυποποίησης να καταρτίσουν ευρωπαϊκά πρότυπα, κρίνεται σκόπιμο να υπάρξει ένας καλύτερος προγραμματισμός με μεγαλύτερη διαφάνεια στο πλαίσιο ενός ετήσιου προγράμματος εργασιών, ο οποίος θα πρέπει να περιλαμβάνει την επισκόπηση όλων των αιτημάτων για πρότυπα που προτίθεται να υποβάλει η Επιτροπή σε ευρωπαϊκούς οργανισμούς τυποποίησης. (18) Αρκετές οδηγίες που εναρμονίζουν τους όρους εμπορίας των προϊόντων προβλέπουν ότι η Επιτροπή μπορεί να ζητήσει από τους ευρωπαϊκούς οργανισμούς τυποποίησης την έκδοση εναρμονισμένων ευρωπαϊκών προτύπων βάσει των οποίων τεκμαίρεται η πιστότητα με τις εφαρμοζόμενες βασικές απαιτήσεις. Ωστόσο, πολλές από αυτές τις νομοθετικές πράξεις περιέχουν μεγάλο φάσμα διατάξεων σχετικά με αντιρρήσεις ως προς αυτά τα πρότυπα, όταν αυτά δεν καλύπτουν, ή δεν καλύπτουν πλήρως, όλες τις προβλεπόμενες απαιτήσεις. Οι αποκλίνουσες διατάξεις που δημιουργούν αβεβαιότητα στους οικονομικούς παράγοντες και στους ευρωπαϊκούς οργανισμούς τυποποίησης περιλαμβάνονται ιδίως στην οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας[7], στην οδηγία 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του ελέγχου των εκρηκτικών υλών εμπορικής χρήσης[8], στην οδηγία 94/9/ΕΚ του Ευρωπαϊκού Κοινοβουλίου και του Συμβουλίου, της 23ης Μαρτίου 1994, σχετικά με την προσέγγιση των νομοθεσιών των κρατών μελών για τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες[9], στην οδηγία 94/25/ΕΚ του Ευρωπαϊκού Κοινοβουλίου και του Συμβουλίου, της 16ης Ιουνίου 1994, για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής[10], στην οδηγία 95/16/ΕΚ του Ευρωπαϊκού Κοινοβουλίου και του Συμβουλίου, της 29ης Ιουνίου 1995, για την προσέγγιση των νομοθεσιών των κρατών μελών σχετικά με τους ανελκυστήρες[11], στην οδηγία 97/23/ΕΚ του Ευρωπαϊκού Κοινοβουλίου και του Συμβουλίου, της 29ης Μαΐου 1997, για την προσέγγιση των νομοθεσιών των κρατών μελών σχετικά με τον εξοπλισμό υπό πίεση[12], στην οδηγία 2004/22/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τα όργανα μετρήσεων[13], στην οδηγία 2007/23/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη διάθεση στην αγορά ειδών πυροτεχνίας[14], στην οδηγία 2009/105/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με τα απλά δοχεία πίεσης[15] και στην οδηγία 2009/23/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα όργανα ζύγισης μη αυτόματης λειτουργίας[16]. Ως εκ τούτου, είναι αναγκαίο να συμπεριληφθεί στον παρόντα κανονισμό η ενιαία διαδικασία που προβλέπεται στην απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων και για την κατάργηση της απόφασης 93/465/ΕΟΚ του Συμβουλίου[17], και να απαλειφθούν οι σχετικές διατάξεις των εν λόγω οδηγιών. (19) Οι δημόσιες αρχές θα πρέπει να αξιοποιήσουν στον μέγιστο βαθμό το πλήρες εύρος των σχετικών προτύπων κατά την παροχή υπηρεσιών υλικού, λογισμικού και τεχνολογίας της πληροφορίας, π.χ. με την επιλογή προτύπων τα οποία μπορούν να εφαρμόζονται από όλους τους ενδιαφερόμενους προμηθευτές, κάτι που θα καταστήσει εφικτό τον μεγαλύτερο ανταγωνισμό και τη μείωση του κινδύνου εγκλωβισμού. Η οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών[18] και η οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών[19] καθορίζουν ότι οι τεχνικές προδιαγραφές στις δημόσιες συμβάσεις θα πρέπει να διατυπώνονται με μνεία των εθνικών προτύπων που μεταφέρουν τα ευρωπαϊκά πρότυπα, τις ευρωπαϊκές τεχνικές εγκρίσεις, τις κοινές τεχνικές προδιαγραφές, τα διεθνή πρότυπα και άλλα τεχνικά συστήματα αναφοράς που καθιερώνονται από τους ευρωπαϊκούς οργανισμούς τυποποίησης ή – αν δεν υπάρχουν – με μνεία των εθνικών προτύπων, εθνικών τεχνικών εγκρίσεων ή τεχνικών προδιαγραφών που αφορούν τον σχεδιασμό, τον υπολογισμό και την εκτέλεση των εργασιών και τη χρήση των προϊόντων, ή ισοδύναμων μέσων. Ωστόσο, τα πρότυπα στον τομέα των τεχνολογιών της πληροφορίας και της επικοινωνίας συχνά καταρτίζονται από άλλους οργανισμούς κατάρτισης προτύπων και δεν εμπίπτουν σε καμία από τις κατηγορίες προτύπων και εγκρίσεων που προβλέπονται στις οδηγίες 2004/17/ΕΚ και 2004/18/ΕΚ. Ως εκ τούτου, είναι αναγκαίο να προβλεφθεί η δυνατότητα να μπορούν οι τεχνικές προδιαγραφές για τις δημόσιες συμβάσεις να αναφέρονται σε πρότυπα στον τομέα των τεχνολογιών της πληροφορίας και της επικοινωνίας, ώστε να ανταποκρίνονται στην ταχεία εξέλιξη που συντελείται στον τομέα των τεχνολογιών της πληροφορίας και της επικοινωνίας, να διευκολύνουν την παροχή διασυνοριακών υπηρεσιών, να ενθαρρύνουν τον ανταγωνισμό και να προωθούν τη διαλειτουργικότητα και την καινοτομία. (20) Ορισμένα πρότυπα στον τομέα των τεχνολογιών της πληροφορίας και της επικοινωνίας δεν καταρτίζονται σύμφωνα με τα κριτήρια του παραρτήματος 3 της συμφωνίας για τα τεχνικά εμπόδια στο εμπόριο. Για τον λόγο αυτό, ο παρών κανονισμός θα πρέπει να καθιερώνει μια διαδικασία για την επιλογή των προτύπων στον τομέα των τεχνολογιών της πληροφορίας και της επικοινωνίας που θα μπορούσαν να χρησιμοποιηθούν στις δημόσιες συμβάσεις, προϋποθέτοντας ευρεία διαβούλευση με πολλούς ενδιαφερομένους, συμπεριλαμβανομένων των ευρωπαϊκών οργανισμών τυποποίησης, επιχειρήσεων και δημόσιων αρχών. Ο παρών κανονισμός θα πρέπει επίσης να ορίζει απαιτήσεις, με τη μορφή καταλόγου χαρακτηριστικών, για τα εν λόγω πρότυπα και τις σχετικές διαδικασίες τυποποίησής τους. Αυτά τα χαρακτηριστικά θα πρέπει να εξασφαλίζουν ότι τηρούνται οι στόχοι πολιτικής δημόσιου συμφέροντος και γίνονται σεβαστές οι ανάγκες της κοινωνίας, ενώ θα πρέπει και να βασίζονται σε κριτήρια που διαμορφώνονται στο πλαίσιο του Παγκόσμιου Οργανισμού Εμπορίου για τους διεθνείς οργανισμούς τυποποίησης. (21) Για να τονωθεί η καινοτομία και ο ανταγωνισμός μεταξύ τυποποιημένων λύσεων, η αναγνώριση μιας συγκεκριμένης τεχνικής προδιαγραφής δεν θα πρέπει να εμποδίζει την αναγνώριση μιας ανταγωνιστικής τεχνικής προδιαγραφής σύμφωνα με τις διατάξεις του παρόντος κανονισμού. Κάθε αναγνώριση θα πρέπει να προϋποθέτει την ικανοποίηση των χαρακτηριστικών και μια ελάχιστη αποδοχή της τεχνικής προδιαγραφής από την αγορά. Η αποδοχή από την αγορά δεν θα πρέπει να ερμηνεύεται ως ευρεία εφαρμογή της προδιαγραφής στην αγορά. (22) Τα επιλεγμένα πρότυπα στον τομέα των τεχνολογιών της πληροφορίας και της επικοινωνίας θα μπορούσαν να συμβάλουν στην εφαρμογή της απόφασης αριθ. 922/2009/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με λύσεις διαλειτουργικότητας για τις ευρωπαϊκές δημόσιες διοικήσεις (ISA)[20], η οποία καθιερώνει, για την περίοδο 2010-2015, ένα πρόγραμμα λύσεων διαλειτουργικότητας για τις ευρωπαϊκές δημόσιες διοικήσεις και τα θεσμικά όργανα και τους οργανισμούς της Ένωσης, με την παροχή κοινών και ενιαίων λύσεων που διευκολύνουν τη διαλειτουργικότητα. (23) Μπορεί να υπάρξουν περιπτώσεις στον τομέα των τεχνολογιών της πληροφορίας και της επικοινωνίας όπου να κρίνεται σκόπιμο να ενθαρρυνθεί, ή να απαιτηθεί, η συμμόρφωση με καθορισμένα πρότυπα σε επίπεδο Ένωσης, προκειμένου να εξασφαλιστεί η διαλειτουργικότητα στην ενιαία αγορά και να βελτιωθεί η ελευθερία επιλογής που έχουν οι χρήστες. Σε άλλες περιπτώσεις μπορεί επίσης ορισμένα καθορισμένα ευρωπαϊκά πρότυπα να μην ικανοποιούν πλέον τις ανάγκες των καταναλωτών ή να εμποδίζουν τις τεχνολογικές εξελίξεις. Για τους λόγους αυτούς, η οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών[21] δίνει τη δυνατότητα στην Επιτροπή, όπου είναι αναγκαίο, να καλεί τους ευρωπαϊκούς οργανισμούς τυποποίησης να καταρτίζουν πρότυπα, να συντάσσουν κατάλογο προτύπων και/ή προδιαγραφών που δημοσιεύονται στην Επίσημη Εφημερίδα της Ευρωπαϊκής Ένωσης, με σκοπό να ενθαρρύνει τη χρήση τους ή να καταστήσει υποχρεωτική την εφαρμογή τους ή να αφαιρέσει πρότυπα και/ή προδιαγραφές από τον εν λόγω κατάλογο. (24) Ο παρών κανονισμός δεν θα πρέπει να αποτρέπει τους ευρωπαϊκούς οργανισμούς τυποποίησης από τη συνέχιση των εργασιών τους με σκοπό την κατάρτιση προτύπων στον τομέα των τεχνολογιών της πληροφορίας και της επικοινωνίας και από τη μεγαλύτερη συνεργασία τους με οργανισμούς προτυποποίησης, ιδίως στον τομέα των τεχνολογιών της πληροφορίας και της επικοινωνίας, ώστε να εξασφαλίζεται η συνέπεια και να αποφεύγεται ο κατακερματισμός ή η αλληλεπικάλυψη κατά την εφαρμογή προτύπων και προδιαγραφών. (25) Η απόφαση αριθ. 1673/2006/ΕΚ καθιερώνει τους κανόνες που διέπουν τη συνεισφορά της Ένωσης στη χρηματοδότηση της ευρωπαϊκής τυποποίησης, ώστε να εξασφαλίζεται ότι τα ευρωπαϊκά πρότυπα και άλλα παραδοτέα της ευρωπαϊκής τυποποίησης καταρτίζονται και επανεξετάζονται με γνώμονα τους στόχους, τη νομοθεσία και τις πολιτικές της Ένωσης. Κρίνεται σκόπιμο, για τους σκοπούς της διοικητικής και δημοσιονομικής απλούστευσης, να ενσωματωθούν οι διατάξεις της εν λόγω απόφασης στον παρόντα κανονισμό σε συμφωνία με τον προτεινόμενο νέο δημοσιονομικό κανονισμό. (26) Με δεδομένο το ευρύτατο πεδίο παρέμβασης της ευρωπαϊκής τυποποίησης για την υποστήριξη των πολιτικών και της νομοθεσίας της Ένωσης και των διάφορων τύπων των δραστηριοτήτων τυποποίησης, κρίνεται αναγκαίο να προβλεφθούν διάφοροι χρηματοδοτικοί κανόνες. Πρόκειται κυρίως για επιδοτήσεις προς τους ευρωπαϊκούς και εθνικούς οργανισμούς τυποποίησης χωρίς πρόσκληση υποβολής προτάσεων, σύμφωνα με τις διατάξεις του άρθρου 110 παράγραφος 1 δεύτερο εδάφιο του κανονισμού (EK, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[22], και του άρθρου 168 παράγραφος 1 στοιχείο δ) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[23]. Εξάλλου, οι ίδιες διατάξεις θα πρέπει να ισχύσουν και για τους οργανισμούς οι οποίοι, ενώ δεν αναγνωρίζονται ως ευρωπαϊκοί οργανισμοί τυποποίησης στον παρόντα κανονισμό, έχουν διαπιστευθεί σε βασική πράξη και έχουν αναλάβει τη διεξαγωγή προπαρασκευαστικών εργασιών υπέρ της ευρωπαϊκής τυποποίησης, σε συνεργασία με τους ευρωπαϊκούς οργανισμούς τυποποίησης. (27) Στον βαθμό που οι ευρωπαϊκοί οργανισμοί τυποποίησης παρέχουν διαρκή υποστήριξη στις δραστηριότητες της Ένωσης, κρίνεται σκόπιμο να διαθέτουν αποτελεσματικές και αποδοτικές κεντρικές γραμματείες. Η Επιτροπή θα πρέπει, επομένως, να επιτρέπεται να χορηγεί επιδοτήσεις στους οργανισμούς που επιδιώκουν στόχο γενικού ευρωπαϊκού ενδιαφέροντος, χωρίς να εφαρμόζει, στην περίπτωση των επιδοτήσεων λειτουργίας, την αρχή των ετησίων μειώσεων που αναφέρονται στο άρθρο 113 παράγραφος 2 του κανονισμού (ΕΚ, Ευρατόμ) αριθ. 1605/2002. (28) Η απόφαση αριθ. 1639/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση προγράμματος-πλαισίου για την ανταγωνιστικότητα και την καινοτομία (2007-2013)[24], η απόφαση αριθ. 1926/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση προγράμματος κοινοτικής δράσης στον τομέα της πολιτικής για τους καταναλωτές (2007-2013)[25] και ο κανονισμός (ΕΚ) αριθ. 614/2007 του Ευρωπαϊκού Κοινοβουλίου και του Συμβουλίου, της 23ης Μαΐου 2007 , σχετικά με το χρηματοδοτικό μέσο για το περιβάλλον (LIFE+)[26] προβλέπουν ήδη τη δυνατότητα χρηματοδοτικής στήριξης των ευρωπαϊκών οργανώσεων που εκπροσωπούν ΜΜΕ, καταναλωτές και περιβαλλοντικά συμφέροντα στον τομέα της τυποποίησης, ενώ ειδικές επιδοτήσεις χορηγούνται σε ευρωπαϊκές οργανώσεις που εκπροσωπούν κοινωνικά συμφέροντα στον τομέα της τυποποίησης. Η χρηματοδότηση δυνάμει της απόφασης αριθ. 1639/2006/ΕΚ, της απόφασης αριθ. 1926/2006/ΕΚ και του κανονισμού (ΕΚ) αριθ. 614/2007 θα λήξει στις 31 Δεκεμβρίου 2013. Είναι σημαντικό για την ανάπτυξη της ευρωπαϊκής τυποποίησης να συνεχιστεί η ενίσχυση και η ενθάρρυνση της ενεργού συμμετοχής των ευρωπαϊκών οργανώσεων που εκπροσωπούν ΜΜΕ, καταναλωτές και περιβαλλοντικά και κοινωνικά συμφέροντα. Αυτές οι οργανώσεις επιδιώκουν σκοπούς γενικού ευρωπαϊκού ενδιαφέροντος και αποτελούν, δυνάμει της ειδικής εντολής που έχουν λάβει από τους εθνικούς μη κερδοσκοπικούς οργανισμούς, ένα ευρωπαϊκό δίκτυο που εκπροσωπεί οργανισμούς μη κερδοσκοπικού χαρακτήρα οι οποίοι δραστηριοποιούνται στα κράτη μέλη και προωθεί αρχές και πολιτικές σύμφωνες με τους στόχους των Συνθηκών. Λόγω του πλαισίου στο οποίο λειτουργούν και των καταστατικών στόχων τους, οι ευρωπαϊκές οργανώσεις που εκπροσωπούν ΜΜΕ, καταναλωτές, καθώς και περιβαλλοντικά και κοινωνικά συμφέροντα στον τομέα της ευρωπαϊκής τυποποίησης έχουν μόνιμη παρουσία, η οποία είναι σημαντική για τις δραστηριότητες και τις πολιτικές της ΕΕ. Για τον λόγο αυτό, η Επιτροπή θα πρέπει να είναι σε θέση να εξακολουθήσει να χορηγεί επιδοτήσεις στις εν λόγω οργανώσεις, χωρίς να εφαρμόζει, στην περίπτωση των επιδοτήσεων λειτουργίας, την αρχή των ετησίων μειώσεων που αναφέρονται στο άρθρο 113 παράγραφος 2 του κανονισμού (ΕΚ, Ευρατόμ) αριθ. 1605/2002. (29) Η χρηματοδότηση των δραστηριοτήτων τυποποίησης θα πρέπει επίσης να μπορεί να καλύπτει προπαρασκευαστικές ή βοηθητικές δραστηριότητες για την καθιέρωση προτύπων ή άλλων προϊόντων τυποποίησης. Αυτό είναι αναγκαίο κυρίως για τις εργασίες που περιλαμβάνουν έρευνα, τη σύνταξη νομοπαρασκευαστικών εγγράφων, τη διεξαγωγή διεργαστηριακών δοκιμών και την επικύρωση ή αξιολόγηση προτύπων. Η προώθηση της τυποποίησης σε ευρωπαϊκό και διεθνές επίπεδο θα πρέπει επίσης να συνεχιστεί μέσω προγραμμάτων που αφορούν την τεχνική συνδρομή και συνεργασία με τρίτες χώρες. Για να βελτιωθεί η πρόσβαση στην αγορά και να ενισχυθεί η ανταγωνιστικότητα των επιχειρήσεων της Ένωσης, κρίνεται σκόπιμο να προβλεφθεί η δυνατότητα χορήγησης επιδοτήσεων σε άλλους οργανισμούς με προσκλήσεις υποβολής προτάσεων ή, κατά περίπτωση, με ανάθεση συμβάσεων. (30) Η ενωσιακή χρηματοδότηση θα πρέπει να στοχεύει στην καθιέρωση προτύπων ή άλλων προϊόντων τυποποίησης, στη διευκόλυνση της χρήσης τους από επιχειρήσεις με τη μετάφρασή τους στις διάφορες επίσημες γλώσσες της Ένωσης, στην ενίσχυση της συνοχής του ευρωπαϊκού συστήματος τυποποίησης, και στην εξασφάλιση δίκαιης και διαφανούς πρόσβασης στα ευρωπαϊκά πρότυπα για όλους τους παράγοντες της αγοράς σε ολόκληρη την Ένωση. Αυτό είναι ιδιαίτερα σημαντικό σε περιπτώσεις κατά τις οποίες η χρήση προτύπων επιτρέπει τη συμμόρφωση με νομοθετικές πράξεις της Ένωσης. (31) Για να εξασφαλιστεί η αποτελεσματική εφαρμογή του παρόντος κανονισμού, θα πρέπει να είναι δυνατή η προσφυγή στην αναγκαία τεχνογνωσία, ιδίως σε θέματα λογιστικού ελέγχου και χρηματοδοτικής διαχείρισης, καθώς και στα μέσα διοικητικής υποστήριξης που μπορούν να διευκολύνουν την εφαρμογή, αλλά και να αξιολογείται τακτικά κατά πόσον είναι σκόπιμες οι δραστηριότητες που αποτελούν αντικείμενο ενωσιακής χρηματοδότησης, ώστε να εξασφαλίζεται η χρησιμότητα και ο αντίκτυπός τους. (32) Κρίνεται επίσης σκόπιμο να ληφθούν τα κατάλληλα μέτρα για την αποφυγή απάτης και παρατυπιών και για την ανάκτηση των αχρεωστήτως καταβληθέντων κονδυλίων σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[27], τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[28], και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[29]. (33) Για να επικαιροποιούνται οι κατάλογοι των ευρωπαϊκών οργανισμών τυποποίησης, να προσαρμόζονται τα κριτήρια για την αναγνώριση προτύπων στον τομέα των τεχνολογιών της πληροφορίας και της επικοινωνίας στις τεχνικές εξελίξεις και για να προσαρμόζονται τα κριτήρια για τις οργανώσεις που εκπροσωπούν ΜΜΕ και κοινωνικούς συντελεστές σε περαιτέρω εξελίξεις όσον αφορά τον μη κερδοσκοπικό τους χαρακτήρα και την αντιπροσωπευτικότητά τους, η αρμοδιότητα της έκδοσης πράξεων σύμφωνα με το άρθρο 290 της Συνθήκης θα πρέπει να εκχωρηθεί στην Επιτροπή, όσον αφορά τις τροποποιήσεις των παραρτημάτων του παρόντος κανονισμού. Είναι ιδιαίτερα σημαντικό να πραγματοποιεί η Επιτροπή τις κατάλληλες διαβουλεύσεις κατά τις προπαρασκευαστικές εργασίες, μεταξύ άλλων σε επίπεδο εμπειρογνωμόνων. (34) Η Επιτροπή, κατά την επεξεργασία και κατάρτιση των κατ’ εξουσιοδότηση πράξεων, πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (35) Για να διασφαλιστούν ενιαίοι όροι εφαρμογής του παρόντος κανονισμού, θα πρέπει να εκχωρηθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τις διατάξεις του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[30]. (36) Η συμβουλευτική διαδικασία θα πρέπει να χρησιμοποιείται για τις εκτελεστικές αποφάσεις όσον αφορά τις αντιρρήσεις σε εναρμονισμένα πρότυπα τις οποίες η Επιτροπή θεωρεί δικαιολογημένες και όταν τα στοιχεία αναφοράς στα εκάστοτε εναρμονισμένα πρότυπα δεν έχουν ακόμα δημοσιευθεί στην Επίσημη Εφημερίδα της Ευρωπαϊκής Ένωσης, δεδομένου ότι το σχετικό πρότυπο δεν συνεπαγόταν ήδη τεκμήριο πιστότητας με τις βασικές απαιτήσεις που ορίζονται στην ισχύουσα ενωσιακή νομοθεσία εναρμόνισης. (37) Η διαδικασία εξέτασης θα πρέπει να χρησιμοποιείται για τις εκτελεστικές αποφάσεις όσον αφορά τις αντιρρήσεις σε εναρμονισμένα πρότυπα τις οποίες η Επιτροπή θεωρεί δικαιολογημένες και όταν τα στοιχεία αναφοράς στο εκάστοτε εναρμονισμένο πρότυπο έχουν ήδη δημοσιευθεί στην Επίσημη Εφημερίδα της Ευρωπαϊκής Ένωσης, δεδομένου ότι αυτή η απόφαση θα μπορούσε να είχε συνέπειες στο τεκμήριο πιστότητας με τις ισχύουσες βασικές απαιτήσεις. (38) Επειδή η τυποποίηση σε ευρωπαϊκό επίπεδο δεν μπορεί να επιτευχθεί επαρκώς από τα κράτη μέλη και μπορεί, κατά συνέπεια, λόγω της κλίμακας και του αντικτύπου της δράσης, να επιτευχθεί καλύτερα σε επίπεδο Ένωσης, η Ένωση δύναται να εκδώσει μέτρα σύμφωνα με την αρχή της επικουρικότητας του άρθρου 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη του στόχου αυτού. (39) Ως εκ τούτου, οι οδηγίες 98/34/ΕΚ, 89/686/ΕΟΚ, 93/15/ΕΟΚ, 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/105/ΕΚ και 2009/23/ΕΚ θα πρέπει να τροποποιηθούν αναλόγως. (40) Κατά συνέπεια, η απόφαση αριθ. 1673/87/ΕΚ και η απόφαση 87/95/ΕΟΚ θα πρέπει να καταργηθούν, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο Ι Γενικές διατάξεις Άρθρο 1 Αντικείμενο Ο παρών κανονισμός θεσπίζει κανόνες σχετικά με τη συνεργασία μεταξύ των ευρωπαϊκών οργανισμών τυποποίησης, των εθνικών φορέων τυποποίησης και της Επιτροπής, την καθιέρωση ευρωπαϊκών προτύπων και παραδοτέων της ευρωπαϊκής τυποποίησης για προϊόντα και υπηρεσίες υπέρ της νομοθεσίας και των πολιτικών της Ένωσης για την εναρμόνιση, την αναγνώριση τεχνικών προδιαγραφών στον τομέα των τεχνολογιών της πληροφορίας και της επικοινωνίας (στο εξής «ΤΠΕ») και τη χρηματοδότηση της ευρωπαϊκής τυποποίησης. Άρθρο 2 Ορισμοί Για τους σκοπούς του παρόντος κανονισμού ισχύουν οι ακόλουθοι ορισμοί: (1) «πρότυπο»: οι τεχνικές προδιαγραφές για επανειλημμένη ή διαρκή εφαρμογή, των οποίων η τήρηση δεν είναι υποχρεωτική και οι οποίες υπάγονται σε μία από τις εξής κατηγορίες: α) «διεθνές πρότυπο»: το πρότυπο το οποίο έχει εκδοθεί από διεθνή οργανισμό τυποποίησης· β) «ευρωπαϊκό πρότυπο»: το πρότυπο το οποίο έχει εκδοθεί από έναν από τους ευρωπαϊκούς οργανισμούς τυποποίησης· γ) «εναρμονισμένο πρότυπο»: ευρωπαϊκό πρότυπο που έχει εκδοθεί κατόπιν αιτήματος της Επιτροπής για την εφαρμογή της ενωσιακής νομοθεσίας εναρμόνισης· δ) «εθνικό πρότυπο»: το πρότυπο το οποίο έχει εκδοθεί από εθνικό φορέα τυποποίησης· ε) «πρότυπο ΤΠΕ»: πρότυπο στον τομέα των τεχνολογιών της πληροφορίας και της επικοινωνίας. (2) «παραδοτέο ευρωπαϊκής τυποποίησης»: κάθε άλλη τεχνική προδιαγραφή πλην του ευρωπαϊκού προτύπου, η οποία έχει εκδοθεί από ευρωπαϊκό οργανισμό προτύπων για επανειλημμένη ή διαρκή εφαρμογή και της οποίας η τήρηση δεν είναι υποχρεωτική· (3) «σχέδιο προτύπου»: το έγγραφο που περιέχει το κείμενο των τεχνικών προδιαγραφών για καθορισμένο προϊόν, που εξετάζεται να εγκριθεί σύμφωνα με τη διαδικασία του σχετικού προτύπου, όπως το έγγραφο αυτό προκύπτει από τις προπαρασκευαστικές εργασίες και διανέμεται προς δημόσιο σχολιασμό ή έλεγχο· (4) «τεχνικές προδιαγραφές»: προδιαγραφές που περιέχονται σ’ ένα έγγραφο το οποίο καθορίζει ένα από τα εξής: α) τα απαιτούμενα χαρακτηριστικά ενός προϊόντος, όπως τα επίπεδα ποιότητας, απόδοσης, διαλειτουργικότητας και ασφάλειας ή τις διαστάσεις του, συμπεριλαμβανομένων των απαιτήσεων που ισχύουν για το προϊόν όσον αφορά την ονομασία με την οποία πωλείται, την ορολογία, τα σύμβολα, τις δοκιμές και τις μεθόδους δοκιμών, τη συσκευασία, τη σήμανση ή την επισήμανση, καθώς και τις διαδικασίες αξιολόγησης της συμμόρφωσης· β) τις μεθόδους και διαδικασίες παραγωγής που χρησιμοποιούνται για τα γεωργικά προϊόντα όπως αναφέρεται στο άρθρο 38 παράγραφος 1 της Συνθήκης, για τα προϊόντα που προορίζονται για κατανάλωση από τον άνθρωπο και τα ζώα, καθώς και για φάρμακα και τις μεθόδους και διαδικασίες παραγωγής που αφορούν άλλα προϊόντα, όταν αυτές έχουν επιπτώσεις στα χαρακτηριστικά τους· γ) τα χαρακτηριστικά που απαιτούνται από μια υπηρεσία, όπως τα επίπεδα ποιότητας, απόδοσης, διαλειτουργικότητας και ασφάλειας, συμπεριλαμβανομένων των απαιτήσεων που ισχύουν για τον πάροχο όσον αφορά τις πληροφορίες που πρέπει να παρέχονται στον παραλήπτη, σύμφωνα με το άρθρο 22 παράγραφοι 1 έως 3 της οδηγίας 2006/123/ΕΚ· δ) τις μεθόδους και τα κριτήρια για την αξιολόγηση των επιδόσεων των δομικών προϊόντων, όπως καθορίζονται στο άρθρο 2 παράγραφος 1 του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας προϊόντων του τομέα των δομικών κατασκευών και για την κατάργηση της οδηγίας 89/106/ΕΟΚ του Συμβουλίου[31], σε σχέση με τα βασικά χαρακτηριστικά τους· (5) «προϊόν»: κάθε προϊόν βιομηχανικής κατασκευής και κάθε γεωργικό προϊόν, συμπεριλαμβανομένων των προϊόντων αλιείας· (6) «υπηρεσία»: κάθε μη μισθωτή οικονομική δραστηριότητα που παρέχεται κατά κανόνα έναντι αμοιβής, κατά το άρθρο 57 της Συνθήκης· (7) «ευρωπαϊκός οργανισμός τυποποίησης»: οργανισμός αναφερόμενος στο παράρτημα Ι· (8) «διεθνής οργανισμός τυποποίησης»: ο Διεθνής Οργανισμός Τυποποίησης (ISO), η Διεθνής Ηλεκτροτεχνική Επιτροπή (IEC) και η Διεθνής Ένωση Τηλεπικοινωνιών (ITU). Κεφάλαιο II Διαφάνεια και συμμετοχή των ενδιαφερομένων Άρθρο 3 Διαφάνεια των προγραμμάτων εργασιών των οργανισμών τυποποίησης 1. Τουλάχιστον μία φορά ετησίως, κάθε ευρωπαϊκός και εθνικός οργανισμός τυποποίησης καταρτίζει το πρόγραμμα εργασιών του. Το εν λόγω πρόγραμμα εργασιών περιλαμβάνει πληροφορίες σχετικά με τα πρότυπα και τα παραδοτέα της ευρωπαϊκής τυποποίησης που ο οργανισμός προτίθεται να καταρτίσει ή να τροποποιήσει, που καταρτίζει ή τροποποιεί και τα οποία έχει εκδώσει κατά την προηγούμενη περίοδο, εκτός αν αυτά είναι πανομοιότυπες ή ισοδύναμες μεταφορές διεθνών ή ευρωπαϊκών προτύπων. 2. Το πρόγραμμα εργασιών για κάθε πρότυπο και για κάθε παραδοτέο ευρωπαϊκής τυποποίησης αναφέρει τα εξής: α) το αντικείμενο· β) το στάδιο που έχει επιτευχθεί όσον αφορά την ανάπτυξη των προτύπων και των παραδοτέων ευρωπαϊκής τυποποίησης· γ) τα στοιχεία αναφοράς οποιωνδήποτε διεθνών προτύπων λαμβάνονται ως βάση. 3. Κάθε ευρωπαϊκός και εθνικός οργανισμός τυποποίησης αναρτά το πρόγραμμα εργασιών του στον δικτυακό του τόπο ή σε οποιονδήποτε άλλο δικτυακό τόπο ανοικτής πρόσβασης, καθώς και ανακοίνωση σχετικά με την κατάρτιση του προγράμματος εργασιών σε εθνική ή, κατά περίπτωση, ευρωπαϊκή έκδοση δραστηριοτήτων τυποποίησης. 4. Το αργότερο κατά τη δημοσιοποίηση του προγράμματος εργασιών του, οποιοσδήποτε ευρωπαϊκός και εθνικός οργανισμός τυποποίησης κοινοποιεί την κατάρτιση του εν λόγω προγράμματος στους υπόλοιπους ευρωπαϊκούς και εθνικούς οργανισμούς τυποποίησης, καθώς και στην Επιτροπή. 5. Οι εθνικοί οργανισμοί τυποποίησης δεν προβάλλουν αντιρρήσεις ως προς την ένταξη ενός αντικειμένου τυποποίησης στο πρόγραμμα εργασιών ενός ευρωπαϊκού οργανισμού τυποποίησης. Άρθρο 4 Διαφάνεια των προτύπων 1. Κάθε ευρωπαϊκός και εθνικός οργανισμός τυποποίησης αποστέλλει οποιοδήποτε σχέδιο εθνικού προτύπου, ευρωπαϊκού προτύπου και παραδοτέου ευρωπαϊκής τυποποίησης σε άλλους ευρωπαϊκούς και εθνικούς οργανισμούς τυποποίησης και στην Επιτροπή, κατόπιν αιτήματός τους. 2. Κάθε ευρωπαϊκός και εθνικός οργανισμός τυποποίησης απαντά αμέσως και συνεκτιμά τυχόν παρατηρήσεις που υποβάλλει οποιοσδήποτε άλλος ευρωπαϊκός και εθνικός οργανισμός τυποποίησης και η Επιτροπή όσον αφορά κάθε τέτοιο σχέδιο. 3. Οι εθνικοί φορείς τυποποίησης εξασφαλίζουν τα εξής: α) τη δημοσίευση σχεδίων προτύπων κατά τέτοιον τρόπο ώστε τα μέρη που είναι εγκατεστημένα σε άλλα κράτη μέλη να έχουν τη δυνατότητα να υποβάλουν παρατηρήσεις· β) τη δυνατότητα παθητικής ή ενεργητικής συμμετοχής άλλων εθνικών φορέων τυποποίησης στις προγραμματισμένες δραστηριότητες με την αποστολή παρατηρητή. Άρθρο 5 Συμμετοχή των ενδιαφερομένων στην ευρωπαϊκή τυποποίηση 1. Οι ευρωπαϊκοί οργανισμοί τυποποίησης εξασφαλίζουν επαρκή εκπροσώπηση των μικρομεσαίων επιχειρήσεων (στο εξής «ΜΜΕ»), των ενώσεων καταναλωτών και των περιβαλλοντικών και κοινωνικών φορέων, ιδίως μέσω των οργανώσεων που αναφέρονται στο παράρτημα III, στο επίπεδο χάραξης πολιτικής και τουλάχιστον στα ακόλουθα στάδια κατάρτισης ευρωπαϊκών προτύπων ή παραδοτέων ευρωπαϊκής τυποποίησης: α) κατά την πρόταση και την αποδοχή νέων θεμάτων εργασίας· β) κατά την τεχνική εξέταση των προτάσεων· γ) κατά την υποβολή παρατηρήσεων για τα σχέδια· δ) κατά την επανεξέταση υφιστάμενων ευρωπαϊκών προτύπων ή παραδοτέων ευρωπαϊκής τυποποίησης· ε) κατά τη διάδοση ευρωπαϊκών προτύπων ή παραδοτέων ευρωπαϊκής τυποποίησης και κατά τη σχετική ενημέρωση. 2. Oι ευρωπαϊκοί οργανισμοί τυποποίησης εξασφαλίζουν επαρκή εκπροσώπηση, σε τεχνικό επίπεδο, των επιχειρήσεων, ερευνητικών κέντρων και πανεπιστημίων και άλλων νομικών οντοτήτων σε δραστηριότητες τυποποίησης σχετικά με έναν νεοεμφανιζόμενο τομέα ο οποίος επιφέρει σημαντικές συνέπειες σε επίπεδο πολιτικής ή τεχνικής καινοτομίας, αν οι οικείες νομικές οντότητες συμμετείχαν σε σχέδιο που αφορά τον εν λόγω τομέα και το οποίο χρηματοδοτείται από την Ένωση στο πλαίσιο πολυετούς προγράμματος-πλαισίου για δραστηριότητες στον τομέα της έρευνας και της τεχνολογικής ανάπτυξης. Κεφάλαιο III Ευρωπαϊκά πρότυπα και άλλα παραδοτέα ευρωπαϊκής τυποποίησης για τη στήριξη των πολιτικών και της νομοθεσίας της Ένωσης Άρθρο 6 Πρόγραμμα εργασιών της Επιτροπής για την ευρωπαϊκή τυποποίηση 1. Η Επιτροπή εκδίδει ετήσιο πρόγραμμα εργασιών ευρωπαϊκής τυποποίησης, το οποίο αναφέρει τα ευρωπαϊκά πρότυπα και άλλα παραδοτέα ευρωπαϊκής τυποποίησης που προτίθεται να ζητήσει από τους ευρωπαϊκούς οργανισμούς τυποποίησης σύμφωνα με το άρθρο 7. 2. Το πρόγραμμα εργασιών ευρωπαϊκής τυποποίησης που αναφέρεται στην παράγραφο 1 καθορίζει τους ειδικούς στόχους και πολιτικές για τα ευρωπαϊκά πρότυπα και τα άλλα παραδοτέα ευρωπαϊκής τυποποίησης που η Επιτροπή προτίθεται να ζητήσει από τους ευρωπαϊκούς οργανισμούς τυποποίησης. Σε περίπτωση έκτακτης ανάγκης, η Επιτροπή μπορεί να υποβάλλει αιτήματα χωρίς προηγούμενη μνεία. Άρθρο 7 Αιτήματα τυποποίησης σε ευρωπαϊκούς οργανισμούς τυποποίησης 1. Η Επιτροπή μπορεί να ζητήσει από έναν ή περισσότερους ευρωπαϊκούς οργανισμούς τυποποίησης να καταρτίσουν ένα ευρωπαϊκό πρότυπο ή παραδοτέο ευρωπαϊκής τυποποίησης εντός οριζόμενης προθεσμίας. Η εν λόγω κατάρτιση έχει γνώμονα την αγορά, λαμβάνει υπόψη το δημόσιο συμφέρον και βασίζεται στη συναίνεση. 2. Ο σχετικός ευρωπαϊκός οργανισμός τυποποίησης αναφέρει κατά πόσον έκανε δεκτό το αίτημα για το οποίο γίνεται λόγος στην παράγραφο 1 εντός ενός μηνός από την παραλαβή του. 3. Η Επιτροπή, εντός τριών μηνών από την ημερομηνία κατά την οποία έλαβε γνώση για την αποδοχή του αιτήματος που αναφέρεται στην παράγραφο 2, ενημερώνει τον σχετικό ευρωπαϊκό οργανισμό τυποποίησης για τη χορήγηση επιδότησης με σκοπό την κατάρτιση ενός ευρωπαϊκού προτύπου ή παραδοτέου ευρωπαϊκής τυποποίησης. 4. Οι ευρωπαϊκοί οργανισμοί τυποποίησης ενημερώνουν την Επιτροπή σχετικά με τις ενέργειες που πραγματοποιήθηκαν για τη σύνταξη των εγγράφων που αναφέρονται στην παράγραφο 1. Άρθρο 8 Αντιρρήσεις για εναρμονισμένα πρότυπα 1. Όταν ένα κράτος μέλος φρονεί ότι ένα εναρμονισμένο πρότυπο δεν ικανοποιεί πλήρως τις απαιτήσεις που σκοπεύει να πληροί και οι οποίες καθορίζονται στην οικεία νομοθεσία της Ένωσης, ενημερώνει την Επιτροπή σχετικά. 2. Όταν η Επιτροπή θεωρεί ότι οι αντιρρήσεις που αναφέρονται στην παράγραφο 1 είναι δικαιολογημένες, αποφασίζει: α) να μη δημοσιεύσει ή να δημοσιεύσει με περιορισμούς τα στοιχεία αναφοράς του σχετικού εναρμονισμένου προτύπου στην Επίσημη Εφημερίδα της Ευρωπαϊκής Ένωσης· β) να διατηρήσει με περιορισμούς στην Επίσημη Εφημερίδα της Ευρωπαϊκής Ένωσης ή να αποσύρει τα στοιχεία αναφοράς του σχετικού εναρμονισμένου προτύπου από την Επίσημη Εφημερίδα της Ευρωπαϊκής Ένωσης. 3. Η Επιτροπή ενημερώνει τον σχετικό ευρωπαϊκό οργανισμό τυποποίησης για την απόφαση που αναφέρεται στην παράγραφο 2 και, αν χρειαστεί, ζητεί την αναθεώρηση των οικείων εναρμονισμένων προτύπων. 4. Η απόφαση που αναφέρεται στην παράγραφο 2 στοιχείο α) του παρόντος άρθρου εκδίδεται σύμφωνα με τη συμβουλευτική διαδικασία του άρθρου 18 παράγραφος 2. 5. Η απόφαση που αναφέρεται στην παράγραφο 2 στοιχείο β) του παρόντος άρθρου εκδίδεται σύμφωνα με τη διαδικασία εξέτασης του άρθρου 18 παράγραφος 3. Κεφάλαιο IV Πρότυπα στον τομέα των ΤΠΕ Άρθρο 9 Αναγνώριση τεχνικών προδιαγραφών στον τομέα των ΤΠΕ Είτε έπειτα από πρόταση δημόσιας αρχής που αναφέρεται στην οδηγία 2004/18/ΕΚ είτε με δική της πρωτοβουλία, η Επιτροπή μπορεί να αποφασίσει να αναγνωρίσει τεχνικές προδιαγραφές που δεν είναι εθνικά, ευρωπαϊκά ή διεθνή πρότυπα και πληρούν τις απαιτήσεις του παραρτήματος II ως πρότυπα ΤΠΕ. Άρθρο 10 Χρήση προτύπων ΤΠΕ στις δημόσιες συμβάσεις Τα πρότυπα ΤΠΕ που αναφέρονται στο άρθρο 9 αποτελούν κοινές τεχνικές προδιαγραφές όπως αναφέρονται στις οδηγίες 2004/17/ΕΚ και 2004/18/ΕΚ και στον κανονισμό (ΕΚ) αριθ. 2342/2002. Κεφάλαιο V Χρηματοδότηση της ευρωπαϊκής τυποποίησης Άρθρο 11 Χρηματοδότηση των οργανισμών τυποποίησης από την Ένωση 1. Η χρηματοδότηση από την Ένωση μπορεί να χορηγείται στους ευρωπαϊκούς οργανισμούς τυποποίησης για τις ακόλουθες δραστηριότητες τυποποίησης: α) την κατάρτιση και την επανεξέταση ευρωπαϊκών προτύπων ή παραδοτέων ευρωπαϊκής τυποποίησης που είναι αναγκαία και κατάλληλα για τη στήριξη των πολιτικών και της νομοθεσίας της Ένωσης· β) την επαλήθευση της ποιότητας και της συμμόρφωσης των ευρωπαϊκών προτύπων ή των παραδοτέων ευρωπαϊκής τυποποίησης με τις αντίστοιχες πολιτικές και νομοθεσία της Ένωσης· γ) την εκτέλεση των προπαρασκευαστικών ή βοηθητικών εργασιών σε σχέση με την ευρωπαϊκή τυποποίηση, συμπεριλαμβανομένων μελετών, δραστηριοτήτων συνεργασίας, σεμιναρίων, αξιολογήσεων, συγκριτικών αναλύσεων, ερευνητικού έργου, εργαστηριακού έργου, διεργαστηριακών δοκιμών, εργασιών αξιολόγησης της πιστότητας και μέτρων που εξασφαλίζουν ότι οι περίοδοι για την κατάρτιση και την επανεξέταση ευρωπαϊκών προτύπων ή παραδοτέων ευρωπαϊκής τυποποίησης είναι συντομότερες· δ) τις δραστηριότητες των κεντρικών γραμματειών των ευρωπαϊκών οργανισμών τυποποίησης, όπως η ανάπτυξη πολιτικής, ο συντονισμός δραστηριοτήτων τυποποίησης, η επεξεργασία τεχνικού έργου και η παροχή πληροφοριών στα ενδιαφερόμενα μέρη· ε) τη μετάφραση, όπου απαιτείται, ευρωπαϊκών προτύπων ή παραδοτέων ευρωπαϊκής τυποποίησης που χρησιμοποιούνται υπέρ της νομοθεσίας και των πολιτικών της Ένωσης στις επίσημες γλώσσες της Ένωσης πλην των γλωσσών εργασίας των ευρωπαϊκών οργανισμών τυποποίησης ή, σε δεόντως αιτιολογημένες περιπτώσεις, σε άλλες γλώσσες πλην των επίσημων γλωσσών της Ένωσης· στ) την εκπόνηση ενημερωτικών εκθέσεων που θα εξηγούν, θα ερμηνεύουν και θα απλουστεύουν τα ευρωπαϊκά πρότυπα ή τα παραδοτέα ευρωπαϊκής τυποποίησης, συμπεριλαμβανομένης της κατάρτισης οδηγιών χρήσης, πληροφοριών σχετικά με τις βέλτιστες πρακτικές και ενημερωτικών ενεργειών· ζ) δραστηριότητες με σκοπό την εφαρμογή προγραμμάτων τεχνικής βοήθειας, συνεργασία με τρίτες χώρες, καθώς και προώθηση και αξιοποίηση του ευρωπαϊκού συστήματος τυποποίησης και των ευρωπαϊκών προτύπων και παραδοτέων ευρωπαϊκής τυποποίησης μεταξύ των ενδιαφερόμενων μερών, τόσο σε επίπεδο Ένωσης όσο και σε διεθνές επίπεδο. 2. Η χρηματοδότηση από την Ένωση παρέχεται επίσης σε: α) εθνικούς φορείς τυποποίησης για τις δραστηριότητες τυποποίησης που αναφέρονται στην παράγραφο 1, τις οποίες αναλαμβάνουν από κοινού με τους ευρωπαϊκούς οργανισμούς τυποποίησης· β) άλλους φορείς στους οποίους έχει ανατεθεί η εκτέλεση των εργασιών που αναφέρονται στα στοιχεία α), γ) και ζ) της παραγράφου 1, σε συνεργασία με τους ευρωπαϊκούς οργανισμούς τυποποίησης. Άρθρο 12 Χρηματοδότηση άλλων ευρωπαϊκών οργανισμών από την Ένωση Η χρηματοδότηση από την Ένωση μπορεί να χορηγείται στους οργανισμούς που αναφέρονται στο παράρτημα III για τις ακόλουθες δραστηριότητες τυποποίησης: α) τη λειτουργία αυτών των οργανισμών και των δραστηριοτήτων τους που αφορούν την ευρωπαϊκή και τη διεθνή τυποποίηση, καθώς και την επεξεργασία του τεχνικού έργου και την παροχή πληροφοριών σε μέλη και άλλους ενδιαφερομένους· β) νομική και τεχνική εμπειρογνωμοσύνη, συμπεριλαμβανομένων μελετών σχετικά με την αξιολόγηση της αναγκαιότητας και την κατάρτιση ευρωπαϊκών προτύπων και παραδοτέων ευρωπαϊκής τυποποίησης· γ) τη συμμετοχή στις τεχνικές εργασίες όσον αφορά την κατάρτιση και την επανεξέταση ευρωπαϊκών προτύπων και παραδοτέων ευρωπαϊκής τυποποίησης που είναι αναγκαία και κατάλληλα για τη στήριξη των πολιτικών και της νομοθεσίας της Ένωσης· δ) την επαλήθευση της ποιότητας και της συμμόρφωσης των ευρωπαϊκών προτύπων και των παραδοτέων ευρωπαϊκής τυποποίησης με τις αντίστοιχες πολιτικές και νομοθεσία της Ένωσης· ε) την προώθηση ευρωπαϊκών προτύπων και των παραδοτέων ευρωπαϊκής τυποποίησης, καθώς και τη χρήση προτύπων από τους ενδιαφερομένους και ΜΜΕ και τη σχετική ενημέρωσή τους. Άρθρο 13 Χρηματοδοτικές ρυθμίσεις 1. Η χρηματοδότηση από την Ένωση παρέχεται με τη μορφή: α) επιδοτήσεων χωρίς πρόσκληση υποβολής προτάσεων, ή συμβάσεων έπειτα από διαδικασίες σύναψης δημοσίων συμβάσεων, στους εξής φορείς: i) ευρωπαϊκούς και εθνικούς οργανισμούς τυποποίησης, προκειμένου να πραγματοποιήσουν τις δραστηριότητες που αναφέρονται στο άρθρο 11 παράγραφος 1· ii) οργανισμούς που προσδιορίζονται σε βασική πράξη, κατά την έννοια του άρθρου 49 του κανονισμού (ΕΚ, Ευρατόμ) αριθ. 1605/2002 ως αρμόδιοι για τη διεξαγωγή, σε συνεργασία με τους ευρωπαϊκούς οργανισμούς τυποποίησης, των εργασιών που αναφέρονται στο άρθρο 11 παράγραφος 1 στοιχείο γ) του παρόντος κανονισμού· β) επιδοτήσεων έπειτα από πρόσκληση υποβολής προτάσεων, ή συμβάσεων έπειτα από διαδικασίες σύναψης δημοσίων συμβάσεων, σε άλλους φορείς που αναφέρονται στο άρθρο 11 παράγραφος 2 στοιχείο β) με σκοπό τη διεξαγωγή, σε συνεργασία με τους ευρωπαϊκούς οργανισμούς τυποποίησης: i) της παραγωγής και της αναθεώρησης ευρωπαϊκών προτύπων και παραδοτέων ευρωπαϊκής τυποποίησης που αναφέρονται στο άρθρο 11 παράγραφος 1 στοιχείο α)· ii) των προπαρασκευαστικών ή βοηθητικών εργασιών που αναφέρονται στο άρθρο 11 παράγραφος 1 στοιχείο γ)· iii) των δραστηριοτήτων που αναφέρονται στο άρθρο 11 παράγραφος 1 στοιχείο ζ)· γ) επιδοτήσεων έπειτα από πρόσκληση υποβολής προτάσεων στους οργανισμούς του παραρτήματος ΙΙΙ με σκοπό την εκτέλεση των δραστηριοτήτων που αναφέρονται στο άρθρο 12. 2. Οι δραστηριότητες των οργανισμών που αναφέρονται στην παράγραφο 1 μπορούν να χρηματοδοτούνται από: α) επιδοτήσεις για την εκτέλεση ενεργειών· β) επιδοτήσεις λειτουργίας για τους ευρωπαϊκούς οργανισμούς τυποποίησης και τους οργανισμούς του παραρτήματος ΙΙΙ, σύμφωνα με τους κανόνες του κανονισμού (ΕΚ, Ευρατόμ) αριθ. 1605/2002. Σε περίπτωση ανανέωσης, αυτές οι επιδοτήσεις λειτουργίας δεν μειώνονται αυτομάτως. 3. Η Επιτροπή θεσπίζει τους κανόνες χρηματοδότησης που αναφέρονται στις παραγράφους 1 και 2, καθώς και τα ποσά των επιδοτήσεων και, κατά περίπτωση, τα ανώτατα ποσοστά χρηματοδότησης κατά είδος δραστηριότητας. 4. Εκτός από δεόντως αιτιολογημένες περιπτώσεις, οι επιδοτήσεις που χορηγούνται για τις δραστηριότητες τυποποίησης που αναφέρονται στο άρθρο 11 παράγραφος 1 στοιχεία α) και β) μπορεί να λάβουν τη μορφή κατ’ αποκοπήν ποσών που θα καταβάλλονται με τον όρο ότι πληρούνται οι ακόλουθες προϋποθέσεις: α) τα ευρωπαϊκά πρότυπα ή παραδοτέα ευρωπαϊκής τυποποίησης τα οποία ζητεί η Επιτροπή σύμφωνα με το άρθρο 7 εκδίδονται ή αναθεωρούνται εντός περιόδου που δεν υπερβαίνει την περίοδο που καθορίζεται στο αίτημα για το οποίο γίνεται λόγος στο άρθρο 7· β) οι ΜΜΕ, ενώσεις καταναλωτών και περιβαλλοντικοί και κοινωνικοί φορείς εκπροσωπούνται επαρκώς στις ευρωπαϊκές εργασίες τυποποίησης, όπως αναφέρεται στο άρθρο 5 παράγραφος 1. 5. Οι κοινοί στόχοι της συνεργασίας και οι διοικητικοί και χρηματοδοτικοί όροι σχετικά με τις επιδοτήσεις που χορηγούνται στους ευρωπαϊκούς οργανισμούς τυποποίησης και στους οργανισμούς του παραρτήματος ΙΙΙ καθορίζονται με τις συμφωνίες-πλαίσια εταιρικής σχέσης, οι οποίες υπογράφονται μεταξύ της Επιτροπής και των εν λόγω οργανισμών σύμφωνα με τον κανονισμό (EK, Ευρατόμ) αριθ. 1605/2002 και τον κανονισμό (EK, Ευρατόμ) αριθ. 2342/2002. Η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τη σύναψη των εν λόγω συμφωνιών. Άρθρο 14 Διαχείριση Οι πιστώσεις που καθορίζονται από την αρμόδια για τον προϋπολογισμό αρχή με σκοπό τη χρηματοδότηση δραστηριοτήτων τυποποίησης μπορούν επίσης να καλύπτουν τις διοικητικές δαπάνες που αφορούν την προπαρασκευή, παρακολούθηση, επιθεώρηση, λογιστικό έλεγχο και αξιολόγηση, οι οποίες είναι άμεσα αναγκαίες για την εκτέλεση των άρθρων 11, 12 και 13, όπως μελέτες, συσκέψεις, ενέργειες πληροφόρησης και δημοσίευσης, δαπάνες συνδεόμενες με τα πληροφορικά δίκτυα για την ανταλλαγή πληροφοριών, καθώς και κάθε άλλη δαπάνη διοικητικής και τεχνικής βοήθειας την οποία μπορεί να αναλάβει η Επιτροπή για τις δραστηριότητες τυποποίησης. Άρθρο 15 Προστασία των οικονομικών συμφερόντων της Ένωσης 1. Κατά την υλοποίηση των δραστηριοτήτων που χρηματοδοτούνται δυνάμει του παρόντος κανονισμού, η Επιτροπή μεριμνά ώστε να προστατεύονται τα οικονομικά συμφέροντα της Ένωσης με την εφαρμογή προληπτικών μέτρων κατά της απάτης, της διαφθοράς και άλλων παράνομων δραστηριοτήτων, με τη διενέργεια αποτελεσματικών ελέγχων και με την είσπραξη αχρεωστήτως καταβληθέντων ποσών, καθώς και, σε περίπτωση που διαπιστώνονται παρατυπίες, με την επιβολή αποτελεσματικών, ανάλογων και αποτρεπτικών κυρώσεων, σύμφωνα με τους κανονισμούς (ΕΚ, Ευρατόμ) αριθ. 2988/95, (Ευρατόμ, ΕΚ) αριθ. 2185/96 και (ΕΚ) αριθ. 1073/1999. 2. Για τις ενέργειες της Ένωσης που χρηματοδοτούνται στο πλαίσιο του παρόντος κανονισμού, η έννοια της παρατυπίας κατά το άρθρο 1 παράγραφος 2 του κανονισμού (EΚ, Ευρατόμ) αριθ. 2988/95 σημαίνει κάθε παράβαση διάταξης του ενωσιακού δικαίου ή κάθε παράβαση συμβατικής υποχρέωσης που προκύπτει από πράξη ή παράλειψη οικονομικού παράγοντα, με πραγματικό ή ενδεχόμενο αποτέλεσμα να ζημιωθεί ο γενικός προϋπολογισμός της Ένωσης ή προϋπολογισμοί διαχειριζόμενοι από αυτή, λόγω αδικαιολόγητης δαπάνης. 3. Τυχόν συμφωνίες και συμβάσεις που απορρέουν από τον παρόντα κανονισμό προβλέπουν την παρακολούθηση και τον δημοσιονομικό έλεγχο από την Επιτροπή ή από οποιονδήποτε εξουσιοδοτημένο εκπρόσωπό της, καθώς και, ενδεχομένως, επιτόπιους ελέγχους από το Ελεγκτικό Συνέδριο. Κεφάλαιο VI Πράξεις κατ’ εξουσιοδότηση, σύσταση επιτροπής και υποβολή εκθέσεων Άρθρο 16 Πράξεις κατ’ εξουσιοδότηση Ανατίθεται στην Επιτροπή η εξουσία να εκδίδει πράξεις κατ’ εξουσιοδότηση δυνάμει του άρθρου 17 σχετικά με τροποποιήσεις των παραρτημάτων, προκειμένου: α) να επικαιροποιείται ο κατάλογος των ευρωπαϊκών οργανισμών τυποποίησης που αναφέρεται στο παράρτημα I· β) να προσαρμόζονται στις τεχνικές εξελίξεις τα κριτήρια για την αναγνώριση προτύπων στον τομέα των ΤΠΕ που ορίζονται στο παράρτημα ΙΙ· γ) να προσαρμόζονται σε περαιτέρω εξελίξεις τα κριτήρια για τις οργανώσεις που εκπροσωπούν ΜΜΕ και κοινωνικούς συντελεστές που παρατίθενται στο παράρτημα ΙΙΙ όσον αφορά τον μη κερδοσκοπικό χαρακτήρα τους και την αντιπροσωπευτικότητά τους. Άρθρο 17 Άσκηση της εξουσιοδότησης 1. Η εξουσία για την έκδοση πράξεων κατ’ εξουσιοδότηση ανατίθεται στην Επιτροπή υπό τις προϋποθέσεις που καθορίζονται στο παρόν άρθρο. 2. Η εξουσία για την οποία γίνεται λόγος στο άρθρο 16 ανατίθεται επ’ αόριστον στην Επιτροπή, αρχής γενομένης από την 1η Ιανουαρίου 2013. 3. Η εκχώρηση των εξουσιών κατά το άρθρο 16 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης τερματίζει την εξουσιοδότηση στην οποία αναφέρεται η εν λόγω απόφαση. Η ανάκληση αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που καθορίζεται στην απόφαση. Δεν θίγει το κύρος των πράξεων κατ’ εξουσιοδότηση που ισχύουν ήδη. 4. Η Επιτροπή, μόλις εκδώσει μια πράξη κατ’ εξουσιοδότηση, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Κάθε πράξη κατ’ εξουσιοδότηση που εκδίδεται δυνάμει του άρθρου 16 αρχίζει να ισχύει μόνο αν δεν έχουν αντιταχθεί σε αυτή ούτε το Ευρωπαϊκό Κοινοβούλιο ούτε το Συμβούλιο εντός δύο μηνών από την κοινοποίηση της πράξης στο Ευρωπαϊκό Κοινοβούλιο και στο Συμβούλιο ή αν, πριν από την παρέλευση της εν λόγω χρονικής περιόδου, το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν σκοπεύουν να προβάλουν αντίρρηση. Η ανωτέρω προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 18 Διαδικασία επιτροπής 1. Η Επιτροπή επικουρείται από επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011. 3. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011. 4. Όταν η γνώμη της επιτροπής λαμβάνεται με γραπτή διαδικασία, η εν λόγω διαδικασία περατώνεται χωρίς αποτέλεσμα όταν, εντός της προθεσμίας υποβολής της γνώμης, η προεδρία της επιτροπής λάβει σχετική απόφαση ή μια απλή πλειοψηφία των μελών της επιτροπής υποβάλει σχετικό αίτημα. Άρθρο 19 Εκθέσεις 1. Οι ευρωπαϊκοί οργανισμοί τυποποίησης αποστέλλουν στην Επιτροπή ετήσια έκθεση σχετικά με την εκτέλεση του παρόντος κανονισμού. Η έκθεση περιλαμβάνει αναλυτικά στοιχεία σχετικά με τα εξής: α) την εφαρμογή των άρθρων 4, 5, 6, 11 και 13· β) την εκπροσώπηση ΜΜΕ, ενώσεων καταναλωτών και περιβαλλοντικών και κοινωνικών συντελεστών σε εθνικούς φορείς τυποποίησης. 2. Οι οργανισμοί του παραρτήματος III που έλαβαν χρηματοδότηση σύμφωνα με τον παρόντα κανονισμό αποστέλλουν ετήσια έκθεση για τις δραστηριότητές τους στην Επιτροπή. Η έκθεση αυτή περιλαμβάνει ιδίως αναλυτικά στοιχεία σχετικά με τα μέλη των εν λόγω οργανισμών και τις δραστηριότητες του άρθρου 12. 3. Έως τις 31 Δεκεμβρίου 2015 και κάθε πέντε έτη μετά την ημερομηνία αυτή, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού. Η έκθεση αυτή αξιολογεί τη σκοπιμότητα των δραστηριοτήτων τυποποίησης που λαμβάνουν χρηματοδότηση από την Ένωση, με βάση τις επιταγές των πολιτικών και της νομοθεσίας της Ένωσης. Κεφάλαιο VII Τελικές διατάξεις Άρθρο 20 Τροποποιήσεις 1. Οι ακόλουθες διατάξεις απαλείφονται: α) το άρθρο 6 παράγραφος 1 της οδηγίας 89/686/EΟΚ· β) το άρθρο 5 της οδηγίας 93/15/ΕΟΚ· γ) το άρθρο 6 παράγραφος 1 της οδηγίας 94/9/ΕΚ· δ) το άρθρο 6 παράγραφος 1 της οδηγίας 94/25/ΕΚ· ε) το άρθρο 6 παράγραφος 1 της οδηγίας 95/16/ΕΚ· στ) το άρθρο 6 της οδηγίας 97/23/ΕΚ· ζ) το άρθρο 14 της οδηγίας 2004/22/ΕΚ· η) το άρθρο 8 παράγραφος 4 της οδηγίας 2007/23/ΕΚ· θ) το άρθρο 6 της οδηγίας 2009/105/ΕΚ· ι) το άρθρο 7 της οδηγίας 2009/23/EΚ. 2. Η οδηγία 98/34/ΕΚ τροποποιείται ως εξής: α) οι παράγραφοι 6 έως 10 του άρθρου 1 και τα άρθρα 2, 3 και 4 απαλείφονται· β) στο άρθρο 6 παράγραφος 1, η φράση «με τους αντιπροσώπους των οργανισμών τυποποίησης που αναφέρονται στα παραρτήματα I και II» διαγράφεται· γ) στο άρθρο 6 παράγραφος 3, απαλείφεται η πρώτη περίπτωση· δ) στο άρθρο 6 παράγραφος 4, τα στοιχεία α), β) και ε) απαλείφονται· ε) στο άρθρο 11, η δεύτερη πρόταση αντικαθίσταται από την ακόλουθη πρόταση: «Η Επιτροπή δημοσιεύει ετήσια στατιστικά στοιχεία σχετικά με τις λαμβανόμενες γνωστοποιήσεις στην Επίσημη Εφημερίδα της Ευρωπαϊκής Ένωσης.»· στ) τα παραρτήματα Ι και ΙΙ απαλείφονται. Άρθρο 21 Εθνικοί φορείς τυποποίησης Τα κράτη μέλη ενημερώνουν την Επιτροπή σχετικά με τους φορείς τους τυποποίησης. Η Επιτροπή δημοσιεύει κατάλογο των εθνικών φορέων τυποποίησης και τυχόν επικαιροποιήσεις του εν λόγω καταλόγου στην Επίσημη Εφημερίδα της Ευρωπαϊκής Ένωσης. Άρθρο 22 Μεταβατικές διατάξεις Στις πράξεις της Ένωσης που προβλέπουν τεκμήριο πιστότητας με βασικές απαιτήσεις μέσω της εφαρμογής εναρμονισμένων προτύπων που εκδόθηκαν σύμφωνα με την οδηγία 98/34/ΕΚ, η αναφορά στην οδηγία 98/34/ΕΚ νοείται ως αναφορά στον παρόντα κανονισμό, εκτός αν πρόκειται για αναφορά στην επιτροπή που δημιουργείται δυνάμει του άρθρου 5 της οδηγίας 98/34/ΕΚ. Όταν άλλη πράξη της Ένωσης προβλέπει διαδικασία ένστασης σχετικά με εναρμονισμένα πρότυπα, το άρθρο 8 του παρόντος κανονισμού δεν εφαρμόζεται στην εν λόγω πράξη. Άρθρο 23 Καταργούμενες διατάξεις Η απόφαση αριθ. 1673/87/ΕΚ και η απόφαση 87/95/ΕΟΚ καταργούνται. Οι παραπομπές στις υπό κατάργηση αποφάσεις θεωρούνται εφεξής παραπομπές στον παρόντα κανονισμό. Άρθρο 24 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Η απόφαση εφαρμόζεται από την 1η Ιανουαρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ I ΕΥΡΩΠΑΪΚΟΙ ΟΡΓΑΝΙΣΜΟΙ ΤΥΠΟΠΟΙΗΣΗΣ 1. CEN – Ευρωπαϊκή Επιτροπή Τυποποίησης 2. CENELEC – Ευρωπαϊκή Επιτροπή Ηλεκτροτεχνικής Τυποποίησης. 3. ETSI – Ευρωπαϊκό Ινστιτούτο Τηλεπικοινωνιακών Προτύπων ΠΑΡΑΡΤΗΜΑ II ΑΠΑΙΤΗΣΕΙΣ ΓΙΑ ΤΗΝ ΑΝΑΓΝΩΡΙΣΗ ΤΩΝ ΤΕΧΝΙΚΩΝ ΠΡΟΔΙΑΓΡΑΦΩΝ ΣΤΟΝ ΤΟΜΕΑ ΤΩΝ ΤΠΕ 1. Οι τεχνικές προδιαγραφές συγκεντρώνουν την αποδοχή της αγοράς και η εφαρμογή τους δεν εμποδίζει τη διαλειτουργικότητα με την εφαρμογή των υφιστάμενων ευρωπαϊκών ή διεθνών προτύπων. Η αποδοχή της αγοράς μπορεί να αποδεικνύεται με λειτουργικά παραδείγματα συμμορφούμενων εφαρμογών από διάφορους πωλητές. 2. Οι τεχνικές προδιαγραφές καταρτίστηκαν από έναν μη κερδοσκοπικό οργανισμό που είναι επαγγελματική κοινωνική, βιομηχανική ή εμπορική ένωση ή οποιαδήποτε άλλη ομοσπονδία (membership organisation) που, στο πλαίσιο της τεχνογνωσίας της, καταρτίζει πρότυπα στον τομέα των τεχνολογιών της πληροφορίας και της επικοινωνίας και η οποία δεν είναι ευρωπαϊκός, εθνικός ή διεθνής οργανισμός τυποποίησης, μέσω διαδικασιών που πληρούν τα ακόλουθα κριτήρια: α) Ανοικτός χαρακτήρας: Οι τεχνικές προδιαγραφές καταρτίστηκαν με βάση ανοικτή διαδικασία λήψη αποφάσεων στην οποία μπορούν να συμμετέχουν όλοι οι ενδιαφερόμενοι στην αγορά ή στις αγορές τις οποίες αφορά το πρότυπο. β) Συναίνεση: Η διαδικασία τυποποίησης βασιζόταν στη συνεργασία και στη συναίνεση χωρίς να ευνοεί κάποιον συγκεκριμένο ενδιαφερόμενο. Η συναίνεση σημαίνει γενική συμφωνία, η οποία χαρακτηρίζεται από την απουσία συνεχιζόμενης εναντίωσης σε ουσιώδη ζητήματα από κάποιο σημαντικό τμήμα των θιγόμενων συμφερόντων, καθώς και από μια διαδικασία που επιδιώκει να συνυπολογίσει τις απόψεις όλων των οικείων μερών και να γεφυρώσει τυχόν αντικρουόμενα συμφέροντα. Η συναίνεση δεν προϋποθέτει ομοφωνία. γ) Διαφάνεια: i) Όλες οι πληροφορίες σχετικά με τις τεχνικές συζητήσεις και τη λήψη αποφάσεων αρχειοθετήθηκαν και ταυτοποιήθηκαν. ii) Οι πληροφορίες για (νέες) δραστηριότητες τυποποίησης δημοσιοποιήθηκαν ευρέως από κατάλληλα και προσβάσιμα μέσα. iii) Επιδιώχθηκε η συμμετοχή όλων των κατηγοριών ενδιαφερομένων με σκοπό την επίτευξη ισορροπίας. iv) Δόθηκε προσοχή και απάντηση στις παρατηρήσεις των ενδιαφερόμενων μερών. 3. Οι τεχνικές προδιαγραφές αντικατοπτρίζουν τις ακόλουθες απαιτήσεις: α) διατήρηση: Εξασφαλίζονται για μεγάλο χρονικό διάστημα η συνεχιζόμενη υποστήριξη και η τήρηση δημοσιευμένων προδιαγραφών . β) διαθεσιμότητα: Οι προδιαγραφές διατίθενται δημοσίως για εφαρμογή και χρήση με εύλογους όρους (συμπεριλαμβανομένου εύλογου τιμήματος ή δωρεάν). γ) η άδεια άσκησης δικαιωμάτων διανοητικής ιδιοκτησίας που είναι σημαντικά για την εφαρμογή προδιαγραφών παρέχεται στους αιτούντες με (δίκαια) εύλογα κριτήρια χωρίς διακρίσεις, τα οποία περιλαμβάνουν, κατά τη διακριτική ευχέρεια του κατόχου των δικαιωμάτων διανοητικής ιδιοκτησίας, αδειοδότηση βασικών δικαιωμάτων διανοητικής ιδιοκτησίας χωρίς αποζημίωση. δ) συνάφεια: i) Οι προδιαγραφές είναι αποτελεσματικές και σχετικές. ii) Οι προδιαγραφές πρέπει να ανταποκρίνονται στις ανάγκες της αγοράς και στις κανονιστικές απαιτήσεις. ε) ουδετερότητα και σταθερότητα: i) Οι προδιαγραφές, αν είναι δυνατόν, έχουν ως γνώμονα τις επιδόσεις και δεν βασίζονται τόσο στον σχεδιασμό ή στα περιγραφικά χαρακτηριστικά. ii) Οι προδιαγραφές δεν προκαλούν στρεβλώσεις στην αγορά ούτε περιορίζουν τις δυνατότητες που έχουν οι φορείς που τις εφαρμόζουν όσον αφορά την ανάπτυξη ανταγωνισμού και καινοτομίας βάσει των εν λόγω προδιαγραφών. iii) Τα πρότυπα βασίζονται σε προηγμένες επιστημονικές και τεχνολογικές εξελίξεις. στ) ποιότητα: i) Η ποιότητα και το επίπεδο της λεπτομέρειας επαρκούν για να καταστήσουν δυνατή την ανάπτυξη πολλών ανταγωνιστικών εφαρμογών διαλειτουργικών προϊόντων και υπηρεσιών. ii) Οι τυποποιημένες διεπαφές δεν αποκρύπτονται ούτε ελέγχονται από κάποιον άλλο πλην των οργανισμών που έχουν εκδώσει τις τεχνικές προδιαγραφές. ΠΑΡΑΡΤΗΜΑ III ΕΥΡΩΠΑΪΚΕΣ ΟΡΓΑΝΩΣΕΙΣ ΕΝΔΙΑΦΕΡΟΜΕΝΩΝ α) Ευρωπαϊκή οργάνωση που εκπροσωπεί ΜΜΕ σε ευρωπαϊκές δραστηριότητες τυποποίησης, η οποία: i) είναι μη κυβερνητική και μη κερδοσκοπική· ii) έχει ως καταστατικούς στόχους και δραστηριότητες την εκπροσώπηση των συμφερόντων των ΜΜΕ στη διαδικασία τυποποίησης σε ευρωπαϊκό επίπεδο· iii) έχει λάβει εντολή από μη κερδοσκοπικές οργανώσεις που εκπροσωπούν ΜΜΕ σε τουλάχιστον δύο τρίτα των κρατών μελών να εκπροσωπεί τα συμφέροντα των ΜΜΕ στη διαδικασία τυποποίησης σε ευρωπαϊκό επίπεδο. β) Ευρωπαϊκή οργάνωση που εκπροσωπεί καταναλωτές σε ευρωπαϊκές δραστηριότητες τυποποίησης, η οποία: i) είναι μη κυβερνητική, μη κερδοσκοπική και ανεξάρτητη από βιομηχανικά, εμπορικά και επιχειρηματικά ή άλλα συγκρουόμενα συμφέροντα· ii) έχει ως καταστατικούς στόχους και δραστηριότητες την εκπροσώπηση των συμφερόντων των καταναλωτών στη διαδικασία τυποποίησης σε ευρωπαϊκό επίπεδο· iii) έχει λάβει εντολή από μη κερδοσκοπικές εθνικές ενώσεις καταναλωτών σε τουλάχιστον δύο τρίτα των κρατών μελών να εκπροσωπεί τα συμφέροντα των καταναλωτών στη διαδικασία τυποποίησης σε ευρωπαϊκό επίπεδο. γ) Ευρωπαϊκή οργάνωση που εκπροσωπεί περιβαλλοντικά συμφέροντα σε ευρωπαϊκές δραστηριότητες τυποποίησης, η οποία: i) είναι μη κυβερνητική, μη κερδοσκοπική και ανεξάρτητη από βιομηχανικά, εμπορικά και επιχειρηματικά ή άλλα συγκρουόμενα συμφέροντα· ii) έχει ως καταστατικούς στόχους και δραστηριότητες την εκπροσώπηση των περιβαλλοντικών συμφερόντων στη διαδικασία τυποποίησης σε ευρωπαϊκό επίπεδο· iii) έχει λάβει εντολή από μη κερδοσκοπικές εθνικές περιβαλλοντικές οργανώσεις σε τουλάχιστον δύο τρίτα των κρατών μελών να εκπροσωπεί τα περιβαλλοντικά συμφέροντα στη διαδικασία τυποποίησης σε ευρωπαϊκό επίπεδο. δ) Ευρωπαϊκή οργάνωση που εκπροσωπεί κοινωνικά συμφέροντα σε ευρωπαϊκές δραστηριότητες τυποποίησης, η οποία: i) είναι μη κυβερνητική, μη κερδοσκοπική και ανεξάρτητη από βιομηχανικά, εμπορικά και επιχειρηματικά ή άλλα συγκρουόμενα συμφέροντα· ii) έχει ως καταστατικούς στόχους και δραστηριότητες την εκπροσώπηση των κοινωνικών συμφερόντων στη διαδικασία τυποποίησης σε ευρωπαϊκό επίπεδο· iii) έχει λάβει εντολή από μη κερδοσκοπικές εθνικές κοινωνικές οργανώσεις σε τουλάχιστον δύο τρίτα των κρατών μελών να εκπροσωπεί τα κοινωνικά συμφέροντα στη διαδικασία τυποποίησης σε ευρωπαϊκό επίπεδο. ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος 1.7. Προβλεπόμενη(-ες) μέθοδος(-οι) διαχείρισης 2. MEΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση της εκτιμώμενης επίπτωσης στις δαπάνες 3.2.2. Εκτιμώμενη επίπτωση στις επιχειρησιακές πιστώσεις 3.2.3. Εκτιμώμενη επίπτωση στις πιστώσεις διοικητικής φύσης 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενη επίπτωση στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ 1.1. Τίτλος της πρότασης Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την ευρωπαϊκή τυποποίηση και την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/105/ΕΚ και 2009/23/ΕΚ του Ευρωπαϊκού Κοινοβουλίου και του Συμβουλίου. 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[32] Τίτλος 2 – Επιχείρηση – Κεφάλαιο 02 03: Εσωτερική αγορά εμπορευμάτων και τομεακές πολιτικές 1.3. Χαρακτήρας της πρότασης Η πρόταση αφορά την παράταση υφιστάμενης δράσης. Αξίζει να σημειωθεί ότι τα ποσά που ορίζονται στο παρόν νομοθετικό δημοσιονομικό δελτίο δεν θίγουν την επικείμενη πρόταση της Επιτροπής για το πολυετές δημοσιονομικό πλαίσιο μετά το 2013. Οι δημοσιονομικές πιστώσεις που χορηγούνται για τη συγκεκριμένη δράση θα προταθούν από την Επιτροπή στην ετήσια διαδικασία του προϋπολογισμού. Κατά συνέπεια, το παρόν νομοθετικό δημοσιονομικό δελτίο περιορίζεται σε ένα έτος (2013). 1.4. Στόχοι 1.4.1. Ο(οι) πολυετής(-είς) στρατηγικός(-οί) στόχος(-οι) της Επιτροπής τον(τους) οποίο(-ους) αφορά η πρόταση 1α. Ανταγωνιστικότητα για την ανάπτυξη και την απασχόληση 1.4.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ Ειδικός στόχος αριθ. 1 Να επανεξετάζεται συνεχώς το υφιστάμενο κεκτημένο σχετικά με την εσωτερική αγορά και να προτείνεται νέα νομοθετική ή μη νομοθετική δράση όταν κρίνεται σκόπιμο. 1.4.3. Αναμενόμενο(-α) αποτέλεσμα(-τα) και αντίκτυπος Η πρόταση διαμορφώνει το γενικό πλαίσιο για την ευρωπαϊκή τυποποίηση. Περιλαμβάνει σειρά στοιχείων χωρίς δημοσιονομικές επιπτώσεις (π.χ. τη συνεργασία μεταξύ των ευρωπαϊκών οργανισμών τυποποίησης, των εθνικών φορέων τυποποίησης και της Επιτροπής), καθώς και τη νομική βάση για τη χρηματοδότηση ενός μέρους των δραστηριοτήτων τυποποίησης που πραγματοποιούνται από τους ευρωπαϊκούς οργανισμούς τυποποίησης CEN, CENELEC και ETSI (στο εξής «ΕΟΤ») και τη νομική βάση για τη χρηματοδοτική στήριξη προς τις ευρωπαϊκές οργανώσεις που εκπροσωπούν ΜΜΕ, καταναλωτές, περιβαλλοντικά και κοινωνικά συμφέροντα. Η χρηματοδότηση ενός μέρους του ευρωπαϊκού συστήματος τυποποίησης μέσω των ΕΟΤ έχει ζωτική σημασία για την εσωτερική αγορά και θα πρέπει να συνεχιστεί. Ωστόσο, το σύστημα θα πρέπει να γίνει πιο αποτελεσματικό. Αφενός, λαμβάνονται μέτρα προκειμένου να αυξηθεί ο ρυθμός κατάρτισης των ευρωπαϊκών προτύπων που εκπονούνται κατόπιν αιτήματος της Επιτροπής. Θα χρησιμοποιηθούν χρηματοδοτικά μέσα για να ενθαρρυνθούν οι ΕΟΤ ώστε να αναζητήσουν πιο ενεργητικά τη συναίνεση σε επίμαχα θέματα και να αναθεωρήσουν ορισμένες εσωτερικές διαδικασίες. Αφετέρου, η παρούσα πρόταση συνιστά μεταστροφή προς ριζικά απλούστερες, ταχύτερες και σταθερότερες ρυθμίσεις προκειμένου να αυξηθεί η αποτελεσματικότητα της οικονομικής συνδρομής που χορηγείται από την ΕΕ. Μια σημαντικά απλούστερη και λιγότερο γραφειοκρατική δέσμη ρυθμίσεων θα μειώσει τον διοικητικό φόρτο που επιβάλλεται στις λειτουργικές υπηρεσίες και στους δικαιούχους. Αυτός ο φόρτος εμποδίζει τις υπηρεσίες να χρησιμοποιούν τους πόρους τους για την επίτευξη στόχων πολιτικής και την έγκαιρη παράδοση, ενώ ταυτόχρονα συνεπάγεται υπέρμετρη γραφειοκρατία για τους ΕΟΤ. Η παρούσα πρόταση μεταρρυθμίζει τη χρηματοδότηση των ΕΟΤ, παρέχοντας τη δυνατότητα σταδιακού μετασχηματισμού της σ’ ένα σύστημα που θα λειτουργεί με γνώμονα τις επιδόσεις, βάσει από κοινού καθορισμένων δεικτών και στόχων (εκροών και αποτελεσμάτων) και απλούστευσης των κατ’ αποκοπήν ποσών, με σαφή διαχωρισμό της από οποιαδήποτε επαλήθευση του πραγματικού κόστους υλοποίησης. Η χρηματοδοτική στήριξη προς τις ευρωπαϊκές οργανώσεις που εκπροσωπούν ΜΜΕ, καταναλωτές, περιβαλλοντικά και κοινωνικά συμφέροντα θα πρέπει επίσης να συνεχιστεί. Προς το παρόν, οι εν λόγω οργανώσεις χρηματοδοτούνται μέσω διαφόρων προγραμμάτων, τα περισσότερα από τα οποία λήγουν στις 31 Δεκεμβρίου 2013. Κατά συνέπεια, κρίνεται σκόπιμο να βελτιωθούν αυτά τα προγράμματα στήριξης και να συγκεντρωθούν υπό την ίδια νομική βάση. Τα κριτήρια επιλεξιμότητας για τις εν λόγω επιδοτήσεις, οι όροι χρήσης τους και ο τύπος χρηματοδοτικών συνεισφορών ευθυγραμμίζονται και προσαρμόζονται στις ειδικές ανάγκες της αντίστοιχης ομάδας ενδιαφερομένων, ώστε, π.χ., οι επιδοτήσεις λειτουργίας να μπορούν να χορηγούνται σ’ έναν ευρωπαϊκό οργανισμό ανά τομέα οικονομικού ή κοινωνικού ενδιαφέροντος. Η αρχή που διέπει τη σταδιακή μείωση των επιδοτήσεων λειτουργίας που δεν συνιστούν κατ’ αποκοπήν επιδοτήσεις σύμφωνα με το άρθρο 113 του δημοσιονομικού κανονισμού δεν εφαρμόζεται για τους ΕΟΤ, σύμφωνα με την απόφαση αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη χρηματοδότηση της ευρωπαϊκής τυποποίησης. Αυτή η εξαίρεση θα πρέπει να διατηρηθεί στο μέλλον. Επιπλέον, το βασικό σκεπτικό των επιδοτήσεων λειτουργίας είναι ότι θα πρέπει να παρέχουν προσωρινή στήριξη σ’ έναν οργανισμό, ώστε αυτός να μπορεί να αποκτήσει μακροπρόθεσμα χρηματοοικονομική ανεξαρτησία. Ωστόσο, αυτή η σταδιακή μείωση θα ερχόταν σε αντίθεση με την πολιτική της ΕΕ στο πλαίσιο της οποίας η θέση των ΜΜΕ και των κοινωνικών συντελεστών πρέπει να ενισχύεται, ώστε να εξασφαλίζεται η απουσία αποκλεισμών στο ευρωπαϊκό σύστημα τυποποίησης. Στην πιθανή περίπτωση που καταρτιστούν στο μέλλον περισσότερα ευρωπαϊκά πρότυπα, ο φόρτος εργασίας των οργανώσεων που εκπροσωπούν ΜΜΕ και κοινωνικούς συντελεστές στο ευρωπαϊκό σύστημα τυποποίησης θα αυξηθεί. Αυτές οι οργανώσεις έχουν μόνιμη παρουσία, η οποία είναι σημαντική για τις δραστηριότητες και τις πολιτικές της ΕΕ, λόγω του πλαισίου εντός του οποίου δραστηριοποιούνται και των καταστατικών στόχων τους. Είναι σημαντικό για την ανάπτυξη της ευρωπαϊκής τυποποίησης να συνεχιστεί η ενίσχυση και η ενθάρρυνση της ενεργού συμμετοχής των ευρωπαϊκών οργανώσεων που εκπροσωπούν ΜΜΕ, καταναλωτές και περιβαλλοντικά και κοινωνικά συμφέροντα. Αυτές οι οργανώσεις επιδιώκουν σκοπούς γενικού ευρωπαϊκού ενδιαφέροντος και αποτελούν, δυνάμει της ειδικής εντολής που έχουν λάβει από τους εθνικούς μη κερδοσκοπικούς οργανισμούς ή μέσω της αποκλειστικής εκπροσώπησής τους των συμφερόντων των ΜΜΕ και των κοινωνικών συντελεστών, ένα ευρωπαϊκό δίκτυο που εκπροσωπεί οργανισμούς μη κερδοσκοπικού χαρακτήρα που δραστηριοποιούνται στα κράτη μέλη και προωθεί αρχές και πολιτικές σύμφωνες με τους στόχους των Συνθηκών. Λόγω του πλαισίου στο οποίο λειτουργούν και των καταστατικών στόχων τους, οι ευρωπαϊκές οργανώσεις που εκπροσωπούν ΜΜΕ, καταναλωτές, καθώς και περιβαλλοντικά και κοινωνικά συμφέροντα στον τομέα της ευρωπαϊκής τυποποίησης έχουν μόνιμη παρουσία, η οποία είναι σημαντική για τις δραστηριότητες και τις πολιτικές της ΕΕ. Επιπροσθέτως, για την κατάρτιση ενός προτύπου χρειάζονται 1 έως 3 έτη, γεγονός που απαιτεί μακροπρόθεσμη προσήλωση στην τεχνική πρόοδο. Η συνεχιζόμενη και ενεργητική συμμετοχή σε τεχνική επιτροπή ή σε ομάδα εργασίας απαιτεί ιδιαίτερα σημαντική δέσμευση χρόνου για μεγαλύτερο διάστημα. Ως εκ τούτου, είναι αναγκαίο να επεκταθεί η εξαίρεση από την αρχή της σταδιακής μείωσης στις επιλεγμένες ευρωπαϊκές οργανώσεις που εκπροσωπούν ΜΜΕ, καταναλωτές, περιβαλλοντικά και κοινωνικά συμφέροντα. 1.4.4. Δείκτες αποτελεσμάτων και αντίκτυπου (1) Ο αριθμός ευρωπαϊκών προτύπων που εκδίδονται από τους ΕΟΤ κατόπιν αιτήματος της Επιτροπής· (2) Το διάστημα που μεσολαβεί μεταξύ της αποδοχής, από τους ΕΟΤ, του αιτήματος σχεδίου ευρωπαϊκού προτύπου και της επίσημης αποδοχής του προτύπου· (3) Το πραγματικό ποσοστό συμμετοχής των ευρωπαϊκών οργανώσεων που εκπροσωπούν ΜΜΕ, καταναλωτές και περιβαλλοντικά και κοινωνικά συμφέροντα στον τομέα της τυποποίησης· (4) Οι πραγματικές αλλαγές στη δομή και τη διακυβέρνηση της τυποποίησης και ο αντίκτυπός τους στον αριθμό των προτύπων που εκδίδονται, στην ταχύτητα κατάρτισης προτύπων και στη συμμετοχή σε ευρωπαϊκές οργανώσεις που εκπροσωπούν ΜΜΕ, καταναλωτές και περιβαλλοντικά και κοινωνικά συμφέροντα στον τομέα της τυποποίησης. 1.5. Αιτιολόγηση της πρότασης 1.5.1. Βραχυπρόθεσμη ή μακροπρόθεσμη κάλυψη απαιτήσεων Οι απαιτήσεις που πρέπει να ικανοποιεί η παρούσα πρόταση μπορούν να συνοψιστούν ως εξής: (1) Η ευρωπαϊκή τυποποίηση είναι ένα σημαντικό και αποτελεσματικό μέσο για τη στήριξη της ευρωπαϊκής πολιτικής και νομοθεσίας. Συμβάλλει και θα εξακολουθήσει να συμβάλλει αισθητά στη στήριξη της ενιαίας αγοράς αγαθών και υπηρεσιών και στην πρόληψη της δημιουργίας εμποδίων στις εμπορικές συναλλαγές εντός της ΕΕ. Για τον λόγο αυτό, η έκδοση ευρωπαϊκών προτύπων από τους ΕΟΤ θα πρέπει να συνεχιστεί και να συγχρηματοδοτηθεί από την ΕΕ. Επιπροσθέτως, η νομική βάση δεν θα πρέπει να καλύπτει μόνο τα πρότυπα για τα προϊόντα αλλά και τα πρότυπα για τις υπηρεσίες. (2) Η τυποποίηση εντός της ΕΕ έχει αξιόλογη συμβολή στην ευρωπαϊκή οικονομία. Η χρήση των προτύπων είναι ένα ισχυρό στρατηγικό μέσο που έχουν οι επιχειρήσεις για να αυξάνουν την ανταγωνιστικότητά τους. Ως εκ τούτου, είναι σημαντικό τα πρότυπα να συμβαδίζουν με τους διαρκώς ταχύτερους κύκλους ανάπτυξης προϊόντων και να βελτιώνεται η ταχύτητα με την οποία καταρτίζονται τα ευρωπαϊκά πρότυπα. (3) Τα πρότυπα θα επηρεάσουν όλο και περισσότερες ομάδες στην ευρωπαϊκή κοινωνία, συμπεριλαμβανομένων κάθε είδους επιχειρήσεων και πολλών μεμονωμένων πολιτών. Το πρότυπο είναι προϊόν συναίνεσης στην οποία καταλήγουν οι παράγοντες που συμμετέχουν στην κατάρτισή του. Ένα ικανοποιητικό εύρος συμμετεχόντων είναι ουσιαστικό στοιχείο για την αποδοχή του προτύπου τόσο από τις επιχειρήσεις όσο και από τους καταναλωτές. Κατά συνέπεια, η πρόταση θα πρέπει να εξασφαλίζει ότι το ευρωπαϊκό σύστημα τυποποίησης θα συνεπάγεται όσο το δυνατόν λιγότερες διακρίσεις· όλοι οι παράγοντες θα δεσμευτούν σ’ ένα σύστημα το οποίο θα διαπνέεται από τις θεμελιώδεις αρχές του ανοικτού χαρακτήρα, της διαφάνειας και της επιστημονικής ακεραιότητας, μέσα από μια διαδικασία συνεχούς βελτίωσης των δομών τυποποίησης και της διακυβέρνησης. (4) Πρέπει να υπάρχουν πρότυπα, ώστε να εξασφαλίζεται η διαλειτουργικότητα μεταξύ υπηρεσιών και εφαρμογών στον τομέα των τεχνολογιών της πληροφορίας και της επικοινωνίας, προκειμένου να μπορεί η Ευρώπη να αποκομίσει όλα τα οφέλη που πηγάζουν από τις ΤΠΕ. Τα πλέον σχετικά πρότυπα ΤΠΕ που καταρτίζονται από ειδικευμένα φόρουμ και κοινοπραξίες θα πρέπει να διαδραματίζουν πιο προβεβλημένο ρόλο σε τομείς όπου οι ΕΟΤ δεν δραστηριοποιούνται, όπου τα πρότυπα ΕΟΤ δεν έχουν διεισδύσει στην αγορά ή όπου τα πρότυπα αυτά έχουν καταστεί απαρχαιωμένα. Συνεπώς, τα εν λόγω πρότυπα θα πρέπει να αναγνωρίζονται επισήμως, ώστε να μπορούν να χρησιμοποιούνται από τις δημόσιες αρχές για τους σκοπούς των δημοσίων συμβάσεων. 1.5.2. Προστιθέμενη αξία της παρέμβασης της ΕΕ Τα ευρωπαϊκά πρότυπα είναι πολύ σημαντικά για τη λειτουργία της εσωτερικής αγοράς βιομηχανικών προϊόντων. Τα ευρωπαϊκά πρότυπα αντικαθιστούν τα εθνικά και συχνά αντικρουόμενα πρότυπα, τα οποία, ως τέτοια, μπορεί να δημιουργήσουν τεχνικά εμπόδια σε μια εθνική αγορά. Τα ευρωπαϊκά πρότυπα μπορούν να υποδιαιρεθούν σε 2 υποκατηγορίες: α) Τα ευρωπαϊκά πρότυπα που εκπονούνται κατόπιν αιτήματος της Επιτροπής, βάσει της λεγόμενης «εντολής», στο πλαίσιο της οποίας οι ΕΟΤ καλούνται να καταρτίσουν τεχνικές προδιαγραφές κανονιστικού χαρακτήρα που να πληρούν τις απαιτήσεις της εντολής. Τα εν λόγω πρότυπα μπορούν να υποδιαιρεθούν σε 2 υποκατηγορίες: - τα εναρμονισμένα ευρωπαϊκά πρότυπα, που εξασφαλίζουν ότι τα προϊόντα πληρούν τις βασικές απαιτήσεις που καθορίζονται στη νομοθεσία της ΕΕ. Η συμμόρφωση προς ένα ευρωπαϊκό «εναρμονισμένο» πρότυπο εγγυάται το απαιτούμενο επίπεδο ασφάλειας των προϊόντων. Ωστόσο, η χρήση εναρμονισμένων προτύπων εξακολουθεί να είναι προαιρετική και οι κατασκευαστές μπορούν να χρησιμοποιούν οποιαδήποτε άλλη τεχνική λύση η οποία να αποδεικνύει ότι το προϊόν τους πληροί τις βασικές απαιτήσεις. Το ποσοστό των ευρωπαϊκών εναρμονισμένων προτύπων αυξήθηκε τις δύο τελευταίες δεκαετίες από 3,55 % σε 20 % το 2009· - άλλα ευρωπαϊκά πρότυπα για τη στήριξη ευρωπαϊκών πολιτικών. β) Τα υπόλοιπα ευρωπαϊκά πρότυπα εγκρίνονται εκτός νομοθεσίας της ΕΕ, με πρωτοβουλία επιχειρήσεων, εθνικών οργανισμών τυποποίησης ή άλλων παραγόντων, ή κατόπιν αιτήματος της Επιτροπής. Τα ευρωπαϊκά πρότυπα, και ιδίως τα εναρμονισμένα πρότυπα, είναι οι ακρογωνιαίοι λίθοι της λειτουργίας της εσωτερικής αγοράς αγαθών. Ωστόσο, η κατάρτιση προτύπων είναι εργώδης και χρονοβόρα δραστηριότητα η οποία επιτελείται από εθνικούς εμπειρογνώμονες. Ως εκ τούτου, η απόφαση αριθ. 1673/2006/ΕΚ θεσπίζει τη νομική βάση για τη χρηματοδοτική στήριξη των κεντρικών γραμματειών των ευρωπαϊκών οργανισμών τυποποίησης, με στόχο να βελτιωθεί η ποιότητα των εναρμονισμένων προτύπων και να προωθηθεί η ευρωπαϊκή τυποποίηση σε διεθνές επίπεδο. Η Ευρωπαϊκή Επιτροπή και η ΕΖΕΣ συνάπτουν συμφωνίες-πλαίσια εταιρικής σχέσης με κάθε ΕΟΤ, στο πλαίσιο των οποίων οι προτάσεις χρηματοδότησης μπορούν να απευθύνονται στην Επιτροπή. Οι συμφωνίες-πλαίσια εταιρικής σχέσης καθορίζουν τους διοικητικούς και χρηματοοικονομικούς κανόνες σχετικά με τη χρηματοδότηση δραστηριοτήτων τυποποίησης και διαμορφώνουν το γενικό πλαίσιο και τους κανόνες για τη χορήγηση της χρηματοδοτικής στήριξης. Η παρούσα πρόταση αντικαθιστά την απόφαση αριθ. 1673/2006/ΕΚ. 1.5.3. Διδάγματα από ανάλογες εμπειρίες στο παρελθόν Η παρούσα πρόταση λαμβάνει υπόψη τις εκτιμήσεις που πραγματοποιήθηκαν στο πλαίσιο της απόφασης αριθ. 1673/2006/ΕΚ και στην οποία αναφέρεται η εκτίμηση επιπτώσεων. 1.5.4. Συνέπεια και ενδεχόμενη συνέργεια με άλλα συναφή μέσα Η παρούσα πρόταση είναι απόλυτα συνεπής με τα άλλα σχετικά μέσα, δηλ. με όλες τις νομοθετικές πράξεις που ορίζονται στο παράρτημα 4 της συνοδευτικής εκτίμησης επιπτώσεων. 1.6. Διάρκεια και δημοσιονομικός αντίκτυπος Πρόταση απεριόριστης διάρκειας 1.7. Προβλεπόμενη(-ες) μέθοδος(-οι) διαχείρισης[33] Κεντρική άμεση διαχείριση από την Επιτροπή 2. MEΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων Οι κ